Lephata la Diakhaefe tsa Bosetšhaba tsa Aforika Borwa ke tlamelo ya botlhokwa tota e e tlamelang ka tshedimosetso go puso, ditheo tsa borutegi mmogo le tsa dipatlisiso gammogo le go baagi. Ke lona motheo wa puso e e seng bofitlha le e e rwalang maikarabelo.
Ka moo, ke motlotlo go bega, go ya ka karolwana ya 10 ya Molao wa Diakhaefe tsa Bosetšhaba tsa Aforika Borwa (Wa bo 43 wa ngwaga wa 1996), ka ga ditiro tsa Lephata la Diakhaefe tsa Bosetšhaba tsa paka ya go tloga ka 1 Moranang 2000 go fitlha go 31 Mopitlwe 2001.
Ke simolotse go rwala maikarabelo a go nna Moakhaefe wa Bosetšhaba ka la 1 Mopitlwe 2001, mme ke rata go leboga Tona, Motlatsatona le Mokaedi Kakaretso ka kgatlhego le kemonokeng e ba nnileng le yona go Lephata la Diakhaefe tsa Bosetšhaba. Ke rata gape go lebogela badiri ba Lephata la Diakhaefe tsa Bosetšhaba mmogo le Biro ya Bokwadi jwa Matshwao a Puso boineelo le botswapelo jo ba dirileng ka jona.
Malebo a magolo ke a lebisa go yo ke tsereng marapo mo go ena e leng Marie Olivier, yo o rotseng tiro ka Lwetse 2000. Ke mo eleletsa masego le pholo kwa a gona. Go botlhokwa gore go tlhalosiwe fano gape gore Ramatshwao wa Puso, Rre Fred Brownell, o rotse tiro semmuso mo pakeng ya pegelo eno morago ga go direla lephata la matshwao a puso sebaka se seleele.
ka go somarela boswa jwa diakhaefe tsa bosetšhaba go dirisiwa ke puso mmogo le baagi ba Aforika Borwa; le go etleetsa puso e e bokgoni, e e nang le maikarabelo mme gape e se bofitlha, ka tsamaiso e e lolameng le go tlhokomela direkoto tsa puso.
go netefatsa gore direkoto tsa setšhaba di tsamaisiwa le go tlhokomelwa sentle.
go etleetsa tsiboso ka ga tsamaiso ya diakhaefe le direkoto, mmogo le go rotloetsa ditiro tsa botsamaisi jwa diakhaefe le direkoto; mmogo le go etleetsa ka kakaretso, tlhokomelo le tiriso ya boswa jwa diakhaefe tsa bosetšhaba.
Jaaka mo pakeng ya pegelo ya 1999/2000, ditiro tsa Lephata la Diakhaefe tsa Bosetšhaba mo pakeng e e sekasekwang di ne di lebeletse thata go tsweletsa lenaneo la go tiisa go aga popego ya mmakgonthe ya thulaganyo e ntšhwa ya diakhaefe tsa Aforika Borwa. Thulaganyo eno e theilwe mo go rolelweng ga maikarabelo a puso tebang le diakhaefe go tswa mo pusong ya bosetšhaba go ya kwa diporofenseng tse robongwe jaaka go tlametswe ke Molaotheo. Go ya ka Mametlelelo 5 ya Molaotheo, "diakhaefe tse dingwe ntle le diakhaefe tsa bosetšhaba" di tsewa e le "ditiro tse maikarabelo a tsona a lebaganeng le kokoanotheomolao ya diporofense". Tirelo eno e ntšhwa e e tlhabolotsweng ya diakhaefe tsa setšhaba e tlhalosiwa sentle ke Molao wa Diakhaefe tsa Bosetšhaba tsa Aforika Borwa (Wa bo43 wa ngwaga wa 1996) ga mmogo le melawana ya ona. Melao e mengwe ya bosetšhaba e e amanang le ona e tshwana le Molao wa Tetlokhopi (Wa bo98 wa ngwaga wa 1978), Molao wa didipositi tsa Molao (Wa bo54 wa ngwaga wa 1997), Molao wa Thotloetso ya Phitlhelelo ya Tshedimosetso (Wa bo2 wa ngwaga wa 2000) gammogo le Molao wa Thotloetso ya Tshiamiso ya Botsamaisi (Wa bo3 wa ngwaga wa 2000) e konotelela letlhomeso la thulaganyo ya molao. Go ne go lebeletswe ditlhabololo dingwe tse di sa reng sepe tsa Molao wa Diakhaefe tsa Bosetšhaba tsa Aforika Borwa kwa bokhutlong jwa paka ya pegelo. Ditlhabololo tseno di ka fitlhelwa mo Molaotlhomong wa Tlhabololo ya Melao ya Setso o o tlhagisitsweng kwa palamenteng kwa bokhutlong jwa paka ya pegelo.
Go tsenngwa tirisong ga Molao wa Didipositi tsa Molao go okeditse seabe sa Lephata la Diakhaefe tsa Bosetšhaba. Go latela seno, mo pakeng ya pegelo go beilwe ditlhagiso tsa kutlopono di le 222 kwa lephateng la diakhaefe tsa Bosetšhaba tsa Dibaesekopo, Divideo le Medumo. Ka kgwedi ya Tlhakole mo ngwageng wa 2000, go fetisitswe Molao wa Thotloetso ya Phitlhelelo ya Tshedimosetso. Mme jaanong tlamelo ya phitlhelelo ya dithoto go ya ka Molao wa Bosetšhaba wa Diakhaefe tsa Aforika Borwa o ikaegile ka ditlamelo tsa Molao ono. Go sa ntse go tshwaraganwe le go kwala Molaotlhomo o mongwe o o malebana le phitlhelelo, mme o tlamela ka tshireletso ya tshedimosetso ya motho. Lephata la Diakhaefe tsa Bosetšhaba le nnile le seabe mo go kwaleng melao eno yotlhe. Modiri wa Lephata la Diakhaefe tsa Bosetšhaba o dirile ditlhagiso di le mmalwa tse di malebana le bokao jwa molao ono mme tsona di diretswe badiri le ditheo tse dingwe.
Batlhankedi ba Lephata la Diakhaefe tsa Bosetšhaba ba ne ba ntse ba ya kwa kantorong ya kwa Kapa ya Khomišene ya Nnete le Poelano go thusa ka go kgobokanya direkoto tsa Khomišene gore di tle di fetisediwe kwa Diakhaefeng tsa Bosetšhaba fa Khomišene e sena go phatlhaladiwa. Tirisanommogo eno e latela tumelano ya semolao e e diriwelng ke maphata oo mabedi.
Ntlha ya botlhokwa mo thulaganyong e ntšhwa ke Khomišene ya Diakhaefe tsa Bosetšhaba. Yona e thapilwe ke Tona go latela thulaganyo ya e e akareditseng go tlhophiwa ke ditokololo tsa setšhaba, mme yona ke leitlho la Lephata la Diakhaefe tsa Bosetšhaba la Tona le setšhaba mme gape e na le ditiro tse dingwe tsa botlhokwa tse e di dirang. E ka fa tlase ga Tona ka tlhamalalo. Tiro ya Khomišene e amilwe ke mathata a ditlamelo mme kwa bokhutlong jwa paka ya pegelo, go ne go tshwarwa dikopano le Tona go leka go rarabolola mathata ano. Dingwe tsa ditlhabololo tse di fitlhelwang mo Molaotlhomong wa Tlhabololo ya Melao ya Setso o go kailweng ka ona fa godimo di lebeletse go rarabolola mathata ano.
Ka la 1 Moranang 1999, tlamelo ya kwa Port Elizabeth e ne ya fetisediwa kwa Porofenseng ya Kapa Botlhaba ka maitlamo a gore go tla nna le tshegetso ya tekanyetsokabo mo pakeng ya dingwaga di le tharo ya tekanyetsokabo. Go latela seno, tlamelo eno e ne ya kopanngwa le ditlamelo tse dingwe tsa porofense tsa diakhaefe tse di fitlhelwang kwa King William's Town le Umtata go tlhama tirelo e e atologileng ya diakhaefe tsa porofense. Go sa ntse go na le go tshwenyega ka gore a seno se tla kgona go tswelediwa sentle. Go nnile le patlisiso ya seemo sa diakhaefe tsa diporofense mo ngwageng wa 2000. Tshekatsheko ya diphitlhelelo tsa patlisiso eno e netefaditse fa ditirelo tsotlhe tsa diakhaefe tsa diporofense, e seng fela tsa Porofense ya Kapa Botlhaba, di ka nna le mathata a go tswelediwa pele sentle fa go ka seke ga nna le tsereganyo le kemonokeng go tswa kwa pusong ya bosetšhaba ka lephata la yona la Diakhaefe tsa Bosetšhaba.
Lephata la Diakhaefe tsa Bosetšhaba le na le ditlamelo mo diporofenseng di le nne tsa di le robongwe tse di gona. Ditlamelo tseno di ntse di dira le ditirelo tsa diakhaefe tsa se e neng e le dipusoselegae gammogo le ditheo tse dingwe tsa diporofense go netefatsa gore go na le tlamelo e e golaganeng ya tirelo gammogo le go tsamaisa thulaganyo ya gore ditirelo di tsamaisiwe go tswa kwa diporofenseng. Ke ka moo e keteng thulaganyo ya go dira gore tsamaiso e dirwe kwa diporofenseng e bonya. Ke kwa Kapa Botlhaba fela kwa tlamelo ya Diakhaefe tsa Bosetšhaba e roletsweng gona. Kopo ya semolao ya tholelo e e amogetsweng go tswa kwa KwaZulu-Natal e tla konosediwa ka 31 Mopitlwe 2001. Diporofense tse di nang le ditlamelo di se kae tsa diakhaefe gongwe tse di senang sepe gotlhelele - Gauteng, Mpumalanga, Kapa Bokone, Porofense ya Bokone gammogo le Bokone Bophirima, di setse di tlhagisitse matshwenyego a tsona kwa pusong ya bosetšhaba gore ke mang yo o rwalang maikarabelo a go tlamela ka madi a ditlhokego tsa tlamelo. Lephata la diakhaefe tsa Bosetšhaba le rulaganya Foramo ya patlomaikutlo e maitlhomo a yona e leng go rarabolola bothata jono mme yona e rulaganyediwa go simololwa mo karolong ya bofelo ya ngwaga wa 2001. Diporofense tsotlhe di amogetse kgakololo le tlamelo ya tirelo ka tlhamalalo go tswa kwa Lephateng la Diakhaefe tsa Bosetšhaba mo magatong a a farologaneng. Botsamaisi jwa thulaganyo ya go rolela tsamaiso kwa diporofenseng bo akareditse Moakhaefe wa Bosetšhaba gore a kgone go buisana le mafapha a bosetšhaba a Ditshenyegelo tsa Puso mmogo le Tsamaiso ya Tirelo ya Setšhaba, Khansele ya Ditona tsa Setso, Komiti ya Setegeniki ya Khansele mo diporofenseng tsotlhe ka borobongwe. Mo pakeng ya pegelo, Lephata la Diakhaefe tsa Bosetšhaba le thusitse diporofense tsotlhe go kwala melao ya tsona ya diakhaefe. Ga jaana, porofense ya Bokone Bophirima e tsweletse go amogela kaelo e e tseneletseng tebang le go kwala molao wa yona mmogo le katiso ya badiri. Go nnile le dipuisano di le mmalwa. Ka ngwaga wa 1999, porofense ya Foreisetata e fetisitse Molao wa yona wa Diakhaefe mme le gale ga e ise e dire kopo ya semolao ya gore go rolelwe tlamelo ya Bosetšhaba ya Diakhaefe e e kwa Bloemfontein kwa go yona. Ga go ise go amogelwe kopo ya semolao ya go rolela tsamaiso kwa porofenseng ya Kapa Bophirima.
Mogopolo le thulaganyo ya Tlhabololo di a akaretsa. Mo Lephateng la Diakhaefe tsa Bosetšhaba gona e tlhalosiwa ke dipholesi tsa puso ka bophara le mananeo, gammogo le ditlamelo tse di rileng tsa Molao wa Diakhaefe tsa Bosetšhaba tsa Aforika Borwa. E tlhalosa se re leng sona le se re se dirang. E tshwanetse go diragala mo magatong a setheo le a seporofešenale.
Dipholesi tse di ntseng di tlhagelela tsa puso ka bophara tse di malebana le tlhabololo di lebeletswe mme tsa tlhalosediwa badiri. Dipholesi tseno di tsentswe tirisong. Go dirilwe tlamelo e e maleba ya go ela tlhoko seno. Go tlhamilwe makgotla gore a rarabolole mathata a a ka tlhagelelang le go supa ditshono. Go tshwerwe dithutano di le tharo tsa badiri. Mo godimo ga moo go rulagantswe metseletsele ya dithutano tsa go sekaseka tlhabololo mo lephateng la Diakhaefe tsa Bosetšhaba tse di tshwerweng naga ka bophara. Kwa bokhutlong jwa paka ya pegelo, go ne go setse go bonagala phitlhelelo ya tlhabololo mme tiro ya tlhabololo e tswelediwa ke ditheo le mananeo a a rileng. Seno se supa kgabaganyo e e amogelesegang go tswa kwa go tlhameng pholesi le go tlamela ka thuto go ya go go tsenya tirisong. Go simolotswe thulaganyo ya go sekaseka go ka rulaganya seswa tlhabololo le kgokaganyo. Ka kgwedi ya Seetebosigo 2000, Lephatapotlana la Bokaedi la: Togamaano, Kgokaganyo le Tlhabololo le ne la rulaganngwa seswa mme Tlhabololo ya akarediwa mo Kgokaganyong.
Go tlhabololwa ga ditiro tsa botlhokwa tsa diakhaefe go tswelela go elwa tlhoko. Ketapele e kgolo mo maitlhomong ano mo ngwageng wa 2000/2001 e nnile go tlhomiwa ga website ya lephata la Diakhaefe tsa Bosetšhaba e ka yona Thulaganyo ya Bosetšhaba ya Tshedimosetso ya Atomatiki ya Diakhaefe e tla kgonang go dirisa mathale a web. Porojeke eno ke ya ntlha mo lephateng la tirelo setšhaba ka ntlha ya fa bontsi jwa ditlamelo tsa tshedimosetso di sa dirise mathale a web. Ke ka moo lephata la Diakhaefe tsa Bosetšhaba e leng karolo ya ntlha ya puso go dira gore ditlamelo tsa tshedimosetso di fitlhelelwe ka Inthanete, mme ka go dira jalo e le go akgela mo pusong ya eleketoroniki e e se nang bofitlha mme e ka kgona go ikarabela mo baaging.
Maitlhomo a bobedi ke Lenaneo la Bosetšhaba la Hisetori ka Puo. Ka ngwaga wa 1999/2000 lephata la Diakhaefe tsa Bosetšhaba mmogo le maphata a a farologaneng a Lefapha la Botsweretshi, Setso, Saense le Thekenoloji a ne a simolola porojeke ya hisetori ka puo go rotloetsa le go ema nokeng go simololwa ga puo mo ditlamelong tsa diakhaefe mmogo le go thiba diphatlha tse di tlhodilweng ke dipholesi tsa go boloka diakhaefe tsa tlhaolele. Seno se latetswe ke porojeke ya tekeletso e e neng ya tsaya moono wa yona go nna mogwanto o o itsegeng wa diketeke tsa basadi ba Aforika Borwa go ya kwa dikantorong tsa Union Buildings ka di 9 Phatwe 1956, o le kgatlhanong le go patelediwa ga basadi ba bantsho gore ba tshole dibukana tsa dipasa ka dinako tsotlhe. Go tsweletswe go tlhabolola bokgoni mo lephateng leno mme batlhankedi ba tsenela dikatiso tse di tseneletseng mme bontsi bo kwa Kapa koo ba ba nang le seabe mo porojekeng ya hisetori ka puo ba bonang katiso e e tshwaraganetsweng ke ANC le Yunibesithi ya Connecticut. Go solofetswe gore diporojeke tsa hisetori ya puo di tla nna le seabe se segolo mo go gwetlheng megopolo e e gona ya gore tota tirelo ya diakhaefe ya setšhaba ke eng, gammogo le go dira gore go nne le tlamelo ya go dirisa mekgwa ya tlholego ya go bopa ditirelo tsa rona. Tlamelo ya Diakhaefe ya Foreisetata e setse e tsibogetse seno ka "Porojeke ya Batho" e e akaretsang go kokoanngwa ga metswedi ya puo e e akaretsang go rulaganya seswa hisetori ya motsesetoropo wa Batho.
Bothata bongwe jo bogolo jo bo amang tlhabololo e e ka ga maitlhomo a diakhaefe ke go tlhaela ga baakhaefe ba ba nang le borutegi jo bo maleba. Tlhaelo eno ga e ame fela tlhabololo mme e ama tlhata tlamelo ya ditirelo. Tlhaelo ya badiri e kaya gore ditiro tsa tlwaelo ga di dirwe ka moo go tshwanetseng ka teng mme seno se tlhodile gore setšhaba se supe lephata la Diakhaefe tsa Bosetšhaba ka monwana.
Seno se dirile gore go elwe tlhoko thata katiso le tlhabololo ya leano la katiso e e kgethegileng.
Lephata la Diakhaefe tsa Bosetšhaba le na le seabe se segolo mo thulaganyong e e tlhodileng go tlhamiwa ga Lephata le le Laolang Seemo sa Tsamaiso ya Diakhaefe le Direkoto le le beilweng leitlho ke Bothati jwa Borutegi jwa Aforika Borwa. Se se lebeletsweng mo Lephateng leno le modulasetilo wa lona e leng modiri wa Lephata la Diakhaefe tsa Bosetšhaba, ke go tlhabolola letlhomeso le le tlhamaletseng la thuto le katiso mo lephateng leno. Mo ngwageng wa 2000/2001, Lephata la Diakhaefe tsa Bosetšhaba le ne la tswelela go thusa Yunibesithi ya Witwatersrand go tlhoma dikhoso tsa dithuto tsa diakhaefe ka katlego mme gape la tswelela go ema nokeng Thekenikono ya Aforika Borwa (TSA) ka go tlhabolola dikhoso tsa bona tsa tsamaiso ya diakhaefe le direkoto. Re nnile gape mo Khanseleng ya Bogakolodi ya Thekenikono ya Aforika Borwa. Khoso e ntšhwa ya morago ga tsereganyo eno, e tla itsesewe ka ngwaga wa 2002.
Go nnile le diphitlhelelo tse di bonalang mo maphateng a le mantsi.
Go netefatsa gore go nna le kemedi e e bonalang mo legatong la magareng la botsamaisi koo bontsi jwa badiri ba rona e sa ntseng e le basweu. Gore go bonwe katlego mo ntlheng eno, le fa e le mo pakeng e khutshwane fela, go tla tlhokega gore go tlholwe diphatlhatiro tsa tlaleletso mme gape go lebelelwe kgonagalo ya gore go ka agwa setheo seo seswa.
Go katolosa mananeo a katiso le tlhabololo.
Go bona ditlamelo tse di ka tshegetsang go tlamela ka ditirelo botoka.
Go gola ga Aforika Borwa jaaka naga ya temokerasi, go bopa le go ama dintlha tsotlhe tse di malebana le go dira ga lephata la Diakhaefe tsa Bosetšhaba. Seabe sa rona mo go ageng thulaganyo e ntšhwa ya diakhaefe tsa bosetšhaba gammogo le ya tlhabololo ya rona di setse di tlhalositswe fa godimo.
Go tshwaela mo Melaotlhomong le mo dikwalong tse dingwe tsa maikemisetso.
Go nna le seabe mo dithulaganyong tsa tlhabololo tsa mo gare tsa Lefapha la Botsweretshi, Setso, Saense le Thekenoloji.
Go nna le seabe mo go kwalweng ga Molao wa Ditlamelo tsa Bosetšhaba tsa Ngwaoboswa, Molao wa Khansele ya Bosetšhaba ya Ngwaoboswa, Molao wa Thotloetso ya Phitlhelelo ya Tshedimosetso gammogo le Molaotlhomo wa Tlhabololo ya Melao ya Setso.
Go nna le seabe mo diporojekeng tse di tlhakanetsweng le ditheo tse dingwe tse maitlhomo a tsona e leng go aga temokerasi (di tlhalositswe kwa mafelong mangwe gona mo pegelong eno).
Go gakolola le go thusa Khomišene ya Nnete le Poelano ka mekgwa e e farologaneng: go tsamaisa dipatlisiso; go fetisitswe direkoto tsa setšhaba go thusa Khomišene; go gakolotswe le go ema nokeng badiri ba thuso ba Khomišene tebang le tsamaiso e e lolameng ya direkoto tsa setheo; mme gape badiri ba lephata la Diakhaefe tsa Bosetšhaba ba thusitse thata mo dintlheng tse di farologaneng fa go baakanngwa diakhaefe tsa Khomišene. Setlhopha sa tiro se se neng se thapetswe go tlhokomela go fetisediwa ga diakhaefe tseno go rona mme go lebeletswe gore seno se diragale kwa bokhutlong jwa thulaganyo ya kgololesego, se dirile tiro e e matsetseleko ya go baakanyetsa seno.
Lephata la Diakhaefe tsa Bosetšhaba ke tokololo ya Khansele ya Boditshabatshaba ya Diakhaefe mme gape le na le seabe se segolo mo ditheong tse dingwe tse di potlana tsa yona go akarediwa Lekala la Kgaolo ya Botlhaba le Borwa jwa Aforika e e itsegeng ka ESARBICA, mokgatlho wa diakhaefe wa Round Table o o itsegeng ka CITRA, gammogo le Khomišene ya Tlhabololo ya Diakhaefe e e itsegeng ka CAD. Moakhaefe wa Bosetšhaba ke tokololo ya Boto ya Khuduthamaga ya ESARBICA. Modiri wa lephata o ne a tlhophiwa go dira jaaka morulaganyi wa Boto ya ESARBICA. Badiri ba lephata leno ba thusa ka boitseanape mo dikomiting di le pedi tsa Khansele ya Bosetšhaba ya Diakhaefe. Lephata la Diakhaefe tsa Bosetšhaba gape ke tokololo ya Mokgatlho wa Kgweranoditshaba wa Baakhaefe le Batsamaisi ba Direkoto o o itsegeng ka ACARM, Mokgatlho wa Boditshabatshaba wa Diakhaefe tsa Dibaesekopo o o itsegeng ka FIAF, Mokgatlho wa Boditshabatshaba wa Diakhaefe tsa Medumo o o itsegeng ka IASA, Khansele ya Boditshabatshaba ya Tsamaiso ya Direkoto e e itsegeng ka IRMC, gammogo le Mokgatlho wa Boditshabatshaba wa Seemo o o itsegeng ka ISO.
Tumelano magareng ga Tona ya Botsweretshi, Setso, Saense le Thekenoloji le molekane nae ka kemo wa Namibia, tebang le gore go busediwe kwa Namibia, direkoto tse di tlositsweng ke Aforika Borwa kwa nageng eo pele fela ga go tla tsenngwa tirisong boipuso jwa naga eo. Di le pedi tsa merwalo e le meraro ya tsona di setse di rometswe kwa Namibia morago ga gore direkoto tsotlhe di tsenngwe mo macrofilm. Morwalo wa boraro o tla romelwa fela fa Lefapha le sena go rebola matlole.
Lephata la Diakhaefe tsa Bosetšhaba le tsweletse go nna le seabe se se bonalang mo Lenaneong la Tsamaiso ya Direkoto tsa Setšhaba la Terasete ya Boditshabatshaba ya Tsamaiso ya direkoto.
Re na le kemedi kwa porojekeng ya tshomarelo ya ditlamelo tsa diakhaefe le dilaeborari mo Aforika e e tshwaraganetsweng ke ICA le Mokgatlho wa Boditshabatshaba wa Mekgatlho ya Dilaeborari.
Ka la 1 Ngwanaatsele 1999, Lephata la Diakhaefe tsa Bosetšhaba, fela jaaka ditheo di le mmalwa tsa diakhaefe mo Aforika Borwa, le ne la saena tumelano ya go tshwaraganela diporojeke mmogo le Yunibesithi ya puso ya Michigan. Tumelano ya semmuso magareng ga Yunibesithi ya Puso ya Michigan le Lefapha la Botsweretshi, Setso, Saense le Thekenoloji e ne ya tlhomamisiwa ka ngwaga wa 2000. Go latela seno, re na le seabe mo thulaganyong ya Tirisanommogo ya Aforika Borwa le Amerika le Yunibesithi ya Puso ya Michigan gammogo le baemedi ba lephata la diakhaefe la Aforika Borwa. Modiri wa rona o ne a tsweletsa dithuto mo lephateng leno ka Ferikgong 2000 kwa Yunibesithi ya Connecticut.
Re na le seabe mo Lenaneong la Netherlands/Aforika Borwa la go ya kwa Pakeng E ntšhwa ya Tirisanommogo. Lenaneo leno le le itsegeng ka TANAP le simolotswe ke Yunibesithi ya Leiden le lephata la Diakhaefe tsa Puso ka Kakaretso la Netherlands. Maitlhomo a lona ke go tokafatsa go fitlhelesega le go nna teng ga diakhaefe tsa "Verenigde Oostindische Compagnie" (VOC), tse di fitlhelwang kwa mabeelong a Netherlands, Aforika Borwa mmogo le kwa dikarolong dingwe tsa Asia.
Modiri wa rona o ne a thapiwa kwa Botong ya Borulaganyi ya Jenale ya boditshabatshaba ya Saense ya Diakhaefe.
Lephata la Diakhaefe tsa Bosetšhaba le kopilwe go nna baamogela baeng ba Khonferense ya Boditshabatshaba ya boXXXVII ya Diakhaefe ya Mokgatlho wa Round Table ka ngwaga wa 2003 (CITRA 2003). Dithulaganyo tsa tiragalo eno di tsweletse sentle.
Go fitlhelelwa ga dilo dingwe go diragala ka go fetisiwa ga direkoto tsa setšhaba tsa botlhokwa go tswa kwa maphateng a puso gongwe ka go kgobokanya direkoto tse e seng tsa setšhaba. Tiro eno e dirwa ke badiri kwa mafelong a le matlhano a diakhaefe mmogo le kwa ditikwatikweng di le tharo tsa direkoto tse di fitlhelwang kwa ditoropokgolong di le tlhano. Maitlhomo magolo a ditikwatikwe tsa direkoto ke go tlhokomela direkoto tsa setšhaba tse di se nang dingwaga di le 20, go raya gore tse go iseng go patelesege gore di fetisediwe mo tlhokomelong ya lephata la Diakhaefe tsa Bosetšhaba.
Go fitlheletswe palogotlhe ya boleele jwa dimetara di le 6 047.32 tsa direkoto tse di kwadilweng mo pampiring mo pakeng e e sekasekwang, mme mo go tsona dimetara di le 124.36 e ntse direkoto tse e seng tsa setšhaba. Diphitlhelelo tse dingwe (tse di sa akaretseng di rekoto tsa eleketoroniki) di ntse jaana: dimmapa di le 52, dinepe di le 608, dilo tsa microfiche di le 965, maotwana a dibaesekopo a le 303 (tsotlhe e le direkoto tse e seng tsa setšhaba). Mo pakeng eno ya pegelo, Lephata la diakhaefe tsa bosetšhaba tsa Dibaesekopo, DiVideo mmogo le Medumo le kgonne go fitlhelela dilo di le 222 go ya ka molao wa poloko ya tsa molao.
Go fitlhelelwa, go tlhokomelwa mmogo le go laolwa ga direkoto tsa eleketoroniki go tsamaisiwa ke komiti ya dikarolo ya Botsamaisi jwa Direkoto tsa Eleketoroniki. Komiti eno e dira le Bureau Nucleus, e leng setheo sa puso se lephata la Diakhaefe tsa Setšhaba le nang le tumelano nalo ya go tlamela ka bokgoni jwa setegeniki, thulaganyo mmogo le tirelo ya go boloka. Mo pakeng eno e e sekasekwang, lephata la Diakhaefe tsa Setšhaba le fitlheletse "setshwantsho" sa PERSAL (bobolokelo jwa puso jwa tsamaiso ya badiri). Sona se ne sa fetolelwa ka katlego gore se nne le khopikgolo mmogo le dikhopi tsa tlaleletso mme tse dingwe tsona di bolokilwe ke ba Bureau Nucleus. Go fitlheletswe "setshwantsho" sa PERSAL sa 2000 go tswa go lephata la Ditshenyegelo tsa Puso. Go tshwerwe kopano le Setheo sa Tshedimosetso ya Thekenoloji sa Puso se se itsegeng ka SITA, ka kgwedi ya Ferikgong 2001 tebang le "setshwantsho" sa ngwaga le ngwaga sa PERSAL. Go fetisiwa gotlhelele ga tshedimosetso ya PERSAL ka mafelo a Mopitlwe ngwaga le ngwaga go ka fokotsa gongwe ga fedisa gotlhelele "setshwantsho" sa ngwaga le ngwaga sa PERSAL se se ntseng se tsewa sebaka sa dingwaga di le tlhano tse di fetileng. Ntlha eno e supa botlhokwa jwa gore go tsewe dikgato tse di matlhagatlhaga fa re ikaelela go tila go latlhegelwa ke kitso ya eleketoroniki ya Aforika Borwa.
Setshwantsho 1 se supa gore bobolokelo jwa lephata la Diakhaefe tsa Bosetšhaba bo kana kang le gore go sa ntse go na le phatlha e kana kang gore go ka kgobokanngwa gape. Mo ngwageng ono, go rulaganngwa seswa ga bobolokelo, go dirwa ga diraka tsa tlaleletso mmogo le mabeelo a direkoto go dirisitswe gape go kgontsha gore go dirisiwe mafelo a bobolokelo ka botlalo. Go fopholediwa gore thulaganyo eno e dirile gore gonne le mafelo a mangwe gape a diraka a ka feta boleele jwa dimetara di le 6 600.
Phasalatso ya diphatlha tse di sa dirisiweng ga e dirwe sentle. Fa dilo tse di iseng di rulaganngwe mmogo le diphetiso tse di iseng di wediwe di ka lebelelwa, go ka lemogwa fa lephata la Diakhaefe tsa Bosetšhaba tsa Dibaesekopo, DiVideo mmogo le Medumo, Tikwatikwe ya Direkoto ya Motse Kapa mmogo le Tikwatikwe ya Direkoto ya Tshwane di tletse.
Thulaganyo ya tlwaelo ya go boloka e ne e dira gore go tlogelwe diphatlha tsa go boloka mo isagong. Seno se kaya gore le fa mo makwalong go ka lemogwa e kete Lefelo la Bobolokelo la Diakhaefe tsa Bosetšhaba le setse le dirisitse diraka tsotlhe tse di neng di sa dirisiwe, nnete ke gore ga gona phatlha ya go amogela direkoto tse dingwe go tswa ka badiring ba direkoto. Gore go fetolelwe seno kwa thulaganyong e e dirang botoka ya go boloka, go tlhoka ditlamelo tsa badiri mme seno ke se lephata la Diakhaefe tsa Bosetšhaba le se tlhaelang.
Mo dingwageng di le mmalwa tse di fetileng, mafelo a bobolokelo a ne a patelesega go emisa pele go fetisiwa ga direkoto mme seno sa dira gore kelo ya go kgobokanya e wele tlase. Go ya ka kelo "e e tlwaelegileng" ya go kgobokanya, mafelo a a sa dirisiweng a diraka a tshwanetse go tlala mo sebakeng sa dingwaga di le nne.
Mokgwa o o bonolo wa go netefatsa gore go na le taolo mo mabolokelong ke wa go dirisa buka ya kwadiso ya mabolokelo. Gale le gale go ntse go dirisiwa mokgwa wa manyuale mme le gale Mabolokelo a Diakhaefe a Bosetšhaba, Cape Town, Durban, Free State le Pietermaritzburg a setse a na le mekgwa ya kwadiso ya eleketoroniki.
Mabolokelo otlhe a na le dilaeborari tse di dirisiwang ke badiri le babatlisisi. Mo pakeng eno e e sekasekwang go amogetswe dilo di le 69 mme seno sa tlisa palogotlhe ya tse di bolokilweng go 64 349.
Bontsi jwa tsona ke dibuka.
Fa direkoto di sena go amogelwa, di rulaganngwa ka go farologanngwa le go tlhomaganngwa ka manaane mme di ka kgona go fitlhelelwa sentle ke badirisi fela fa di setse di rulagantswe seporofešenale, di sena go tshwaiwa mme di tlhalositswe mo lenaaneng la dithoto, kaedi gongwe sengwe se se ka thusang gore di bonwe bonolo. Kgato ya bofelo ke ya go di tsenya mo khomphiutareng gore di tsenngwe mo thulaganyong ya go fitlhelela tshedimosetso ka khomphiutara.
Thulaganyo ya seporofešenale ya direkoto tse di kwaletsweng mo dipampiring e tlhodile mathata mo pakeng ya pegelo ka ntlha ya fa go ne go weditswe fela direkoto tsa boleele jwa dimitara di le 1 089,59, fa go bapisiwa le boleele jwa dimitara di le 4 415 mo ngwageng o o fetileng wa pegelo. Seno se ne se tlhoka gore badiri ba nne le boineelo jo bo kgethegileng bo bo akaretsang go dira morago ga nako ya tiro. Mabolokelo a begile direkoto tsa boleele jwa dimitara di le 19 943,49 ntle le sepe se se thusang go dira gore go bonwe bonolo. Bobolokelo jwa Diakhaefe jwa Pietermaritzburg bo begile fa go sa kgonega gore go rulaganngwe lenaane la direkoto. Go ne bogolo ga kopiwa molebeledi wa tshireletso go kwala dikhoutu go ya ka matlha. Seno se supa tota fa go na le bothata. Tiro eno e e boitshegang e e saletseng kwa morago e ka kgongwa fa fela go ka thapiwa badiri ba tlaleletso. Lephata la Diakhaefe tsa Bosetšhaba tsa Dibaesekopo, Divideo mmogo le Medumo le sa ntse le le mo tlalelong ka ntlha ya fa go na le direkoto tsa kutlopono di ka nna 260 000 tse di sa kgoneng go fitlhelelwa. Mo pakeng ya pegelo, bobolokelo jono bo rulagantse fela direkoto tsa kutlopono di le 2 120 mme ke tsona fela tse di rulaganyeditsweng manaane gore di kgone go fitlhelega. Palo ya ngwaga wa 1999/2000 e na fela le dintlha di le 19 816.
Go ne ga tsepamisiwa megopolo mo direkotong tsa CODESA, tsa Khansele ya Merero ya Puso Selegae mmogo le kwa Bokwaleding jwa Bosetšhaba jwa Kagiso.
Komiti ya dikarolo ya Tokafatso ya tse di thusang gore go bonwe bonolo e e itsegeng ka COMIFA e tsweletse go lebelela botlhokwa jwa go tokafatsa dilo tsa manyuale tse di thusang gore go bonwe dilo bonolo: go tsenngwa tirisong ga kaedi ya puo ya COMIFA e e rebotsweng ke Moakhaefe wa Bosetšhaba ka kgwedi ya Phatwe 2000, ke nngwe ya diphitlhelelo tsa maitlhomo ano. Go latela seno, lephata la Bophasalatsi le simolotse ka go phasalatsa manaane otlhe a dithoto go ya ka mokgwa o moswa o o kannweng jaaka go rebotse ba COMIFA. Bobolokelo jwa Diakhaefe jwa Free State bo siamisitse le go fetolela manaane a dithoto a le 40 go ya ka kaedi eno.
Thulaganyo ya go fitlhelela tshedimosetso ka khomphiutara e akaretsa mabolokelo a e seng a setšhaba go ralala naga mme ona a akaretsa Lenaane la Bosetšhaba la Mayakgatiso le le itsegeng ka NAREM (le na le ditheo di le 42 tse di nang le seabe), Lenaane la Bosetšhaba la Ditshwantsho le le itsegeng ka NAREF (le na le ba ba nang le seabe ba le 22), Lenaane la Bosetšhaba la Dikutlopono le le itsegeng ka NAROM (ga jaana le supa tse di bolokilweng tsa Diakhaefe tsa Bosetšhaba tsa Dibaesekopo, Divideo mmogo le Medumo) mmogo le Lenaane la Bosetšhaba la Metswedi ya Puo le le itsegeng ka NAROS (le na le ba ba nang le seabe ba le 2). Thulaganyo e dirwa ke mabolokelo a tshedimosetso a le sometharo mme ditheo di le sometlhano ntle le lephata la Diakhaefe tsa Bosetšhaba di golagantswe le yona gore di kgone go fitlhelelwa mo inthaneteng. Go nnile le dipotsiso go tswa kwa ditheong di le mmalwa tse di neng di na le kgatlhego ya gore le tsona di ka golaganngwa go dirisiwa tlamelo e le nngwe ya kgolagano.
Mo pakeng e e sekasekwang, direkoto di le 171 912 di ne tsa tsenngwa mo khomphiutareng (Seno ke kgolo e kgolo tota ya bokana ka dikwalo tsa metswedi di le 7 720 mo pakeng ya pegelo ya ngwaga wa 1999/2000, le fa dipalo tsa ngwaga o o fetileng wa pegelo di ka supa se sengwe. Le gale bontsi jwa go tsenngwa ga tshedimosetso mo khomphiutareng ka ngwaga wa 1999/2000 go dirilwe ke batlhankedi ba Poelo ya Mafatshe). Go tlantswe diforomo tsa tshedimosetso di le 221 414 mme tsa tsenngwa mo dipolokelong tsa tshedimosetso mo khomphiutareng. Seno se tlisa palogotlhe ya direkoto tse di tlhalosiwang mo thulaganyong ya tshedimosetso e e fitlhelelwang ka khomphiutara go 6 833 420. Go fopholediwa gore palo e e ka lekanang le kotara ya dibolokwa tsa Diakhaefe tsa Bosetšhaba e ka kgona go fitlhelega ka khomphiutara.
Palogotlhe ya dikaedi tse dintšhwa di le 41, manaane a dithoto, ditshupane gammogo le tse dingwe tse di thusang gore go bonwe bonolo di ne tsa phasaladiwa gongwe tsa tokafadiwa2.
Mokgwa wa tshomarelo wa lephata la Diakhaefe tsa Bosetšhaba o akaretsa dintlha di le nne: tsereganyo ya pele ga go bewa kwa diakhaefeng, tshomarelo ya tshireletso, phetolelo ya tsa metlhodi ya dikgang mmogo le go ditokafatsa. Tsereganyo ya pele ga go bewa kwa diakhaefeng e tsenngwa tirisong ka tiro ya rona ya tsamaiso ya direkoto e e tlhalosiwang gosele mo pegelong eno.
Tshomarelo ya tshireletso e akaretsa ditiro tse di rulaganyeditsweng go thibela gongwe go fokotsa tshenyego le tatlhegelo. Tlhokego ya ntlha tebang le ntlha eno ke kago e e thadilweng le go agiwa sentle mme e na le taolo e e tletseng ya seemo sa bosa, tshireletso ya molelo mmogo le tshireletso e e maleba. Ditlhokego tseno di fitlheletswe ke Mabolokelo a Diakhaefe a Bosetšhaba, Cape Town, Free State le Pietermaritzburg, a gape a nang le diphaposi tsa polokego e e kwa godimo tse go somarelwang dimaekerofilimi kwa go tsona.
Jaaka mo nakong e e fetileng, ditlamelo tsa rona tse di nang le thulaganyo ya taolo ya seemo sa bosa a tsweletse go itemogela mathata ka ntlha ya go se tlhokomelwe sentle. Thulaganyo ya lephata la Diakhaefe tsa Dibaesekopo, Divideo le Medumo e ntse e sa dire sebaka sa paka yotlhe e e sekasekwang, mme Lefapha la Ditiro tsa Setšhaba le sa rate go e siamisa pele ga paakanyo e e rulagantsweng ya tlamelo eno e e tla akaretsang go tsenngwa ga thulaganyo e ntšhwa ya taolo ya maemo a bosa. Go baakanngwa go solofetswe go simololwa go sa le gale mo pakeng e ntšhwa ya pegelo.
Ditlamelo tsotlhe tsa rona di ne di kubediwa gangwe le gape. Go dirisitswe palogotlhe ya mabokoso a diakhaefe a le 4 871 go sireletsa direkoto, fa dimmapa di le 1 167, ditshwantsho tsa dinepe di le 119 mmogo le dibuka di le 1 069 di ne tsa bolokiwa gongwe tsa phuthelwa ka sephuthedi sa diakhaefe, tsa baakanngwa ka theipi ya diakhaefe gongwe tsa baakanngwa ka tukutsatsa.
Phetolelo ya tsa metlhodi ya dikgang e akaretsa go dira dikhopi tsa direkoto go nna tse di ka kgonang go bolokega sebaka. Mo tikologong ya dikutlopono mokgwa ono o botlhokwa tota bogolo segolo go lebeletswe ka moo metlhodi ya dikgang e onalang ka teng. Ka bomadimabe, didiriswa tse ditlhotlhwa godimo ga di kgone go fitlhelelwa mme re tsweletse go bona mekgwa e mengwe ya go bona matlole. Mo tikologong ya dipampiri mokgwa o o ratiwang wa go fetolela ke wa go fetolela go maekerofilimi. Bobolokelo jwa Diakhaefe jwa Cape Town bo na le setsayaditshwantsho sa maekerofilimi se le sengwe fela mme ga bona ditlamelo tse di lekaneng go ka tsweletsa porojeke ya maekerofilimi.
Go tokafatsa gona go akaretsa go tsosolosa le go siamisa gape direkoto tse di senyegileng gongwe tse di onetseng. Ka ntlha ya fa seno se ikaegile mo bokgoning jo bo rileng, didiriswa tse ditlhotlhwa godimo mmogo le mekgwa e e tlhokang badiri thata, se dirisiwa mo mabakeng a a rileng fela. Ke Bobolokelo jwa Diakhaefe tsa Bosetšhaba fela jo bo nang le lephata le le nang le didiriswa tsa go tokafatsa fela go kgaolwa ga badiri gammogo le go tsamaya ga badiri ba ba nang le maitemogelo go dirile gore bo dire tiro e se kae fela ka badiri ba le babedi fela. Yo mongwe wa batlhankedi bano ba babedi ga jaana o tsweletse go ikatisetsa bokgoni jo bo kgethegileng mo lephateng leno. Le gale go tshwanetse ga lemogwa gore mo gare ga kgwedi ya Diphalane mo ngwageng wa 2000, ditiro tsotlhe tsa go tokafatsa di ne tsa emisiwa go fitlha go bonwa gore a ga gona kotsi ya boitekanelo mo badiring le mo tikologong. Ka lesego ditlamorago di supile fa go se matshosetsi. Fela mo nakong e se kae e e neng e le gona, lephata le ne la kgona go tokafatsa ditshwantsho tsa dinepe di le 707, dimmapa di le 1 105 gammogo le dikwalo tse di tshwaragantsweng di le 952. Tshiamiso e nngwe ya fa gae e e dirilweng ke baakhaefe kwa mabolokelong a mangwe e dirile gore go siamisiwe dibuka le dikwalo di le 886 gammogo le tshiamiso e e tswelelang ya difilimi (maotwana a le 2 720).
Fa e sa le lephata la Diakhaefe la Bosetšhaba le tlhongwa ka ngwaga wa 1998, le ntse le na le kemedi kwa Porojekeng ya Botshwantshi jwa Dijitale ya Aforika Borwa e e itsegeng ka DISA mmogo le kwa komiting ya yona ya taolo. Porojeke eno e etleediwa ka matlole ke Setheo sa Mellon. Ntle le go dira gore badirisi ba amogele tshedimosetso ka mokgwa wa dijitale ka porojeke e e tlhakanetsweng (Dimakasini tse di ka ga Kgaratlho kgatlhanong le Tlhaolele, 1960 - 1990), maitlhomo a porojeke eno gape ke go tlhabolola bokgoni jwa go tshwantsha ka dijitale mo baakhaefeng le mo badiring ba dilaeborari mo Aforika Borwa.
Mo pakeng eno ya pegelo go nnile le go tiisiwa ga tiriso ya mabolokelo a Diakhaefe tsa Bosetšhaba ke setšhaba mo magatong otlhe. Kopano magareng ga baakhaefe le badirisi e diragala mo diphaposing tsa go buisetsa tsa mabolokelo le ditikwatikwe tsa direkoto koo baeng ba thusiwang go bona se ba se batlang. Dipalopalo tsa baeng ba kwa diphaposing tsa go buisetsa di tlhagisitswe mo Setshwantshong 2. Botlhe ba ba dirang patlisiso e e atolositsweng ba kwadisitswe - ke diperesente di le nne fela (4%) tsa ba ba kwadisitsweng tse di neng di dira dipatlisiso tsa borutegi jwa dikirii, mme seno ke sesupo sa gore lephata la Diakhaefe tsa Bosetšhaba le fitlhelela badirisi ba se kae ba e seng ba tsa thuto e kgolo. Bontsi jwa badirisi ba Diakhaefe tsa Bosetšhaba ke babatlisisi ba dithuto tsa tatelano ya masika. Badirisi ba diphaposi tsa go buisetsa ba dirisitse dimmapa le dipolane di le 656, dimaekerofilimi di le 975, dikgatiso tsa divideo di le 587, maotwana a le 2 720 a dibaesekopo, dikgatiso tsa medumo di le 17, diphasalatso tsa semmuso di le 801, dintlha tsa laeborari di le 1 471 gammogo le direkoto tse dingwe di le 60 007. Dipalopalo tsa ditshwantsho tsa dinepe tse di bonweng ga di tlhagelele ka ntlha ya fa kwa mabolokelong a mangwe, badirisi ba kgona go fitlhelela ditshwantsho bonolo fela kwa diphaposing tsa go buisetsa.
Go kwadisiwa ga babatlisisi kwa tikwatikweng ya Direkoto ya Cape Town, go tsamaisiwa ke Bobolokelo jwa Diakhaefe jwa Cape Town.
Karolo ya botlhokwa tota ya tirelo ya phaposi ya go buisetsa ke phitlhelelo ya thulaganyo ya go goga tshedimosetso ka khomphiutara. Go dirilwe dipotsiso di le 46 041 mo mabolokelong a tshedimosetso a khomphiutara a le 13. Go rebotswe palogotlhe ya ditlhaloso tsa direkoto di le 685 775 go babatlisisi ka thekiso ya tshedimosetso go tswa mo mabolokelong a tshedimosetso ya di khomphiutara mo didisiketeng mme badirisi ba rekile dikgatiso tsa dikhoumphiutara di le 9 073.
Dikhopi tsa direkoto tse di latelang di diretswe badirisi gongwe di dirilwe ke bona: difotokhopi di le 160 248, dikgatiso tsa maekerofilimi di le 3 291 gammogo le dikgatiso tsa ditshwantsho tsa dinepe di le 1 844.
Go nolofaletsa badirisi ba ba sa kgoneng go bona direkoto kwa mafelong a di tlhokometsweng kwa go ona, re tsweletse go dira gore go nne le kgonagalo ya go fetisetsa direkoto tse dingwe kwa mabolokelong a mangwe. Mo pakeng e e sekasekwang, go fetisitswe dimitara tsa boleele jwa 116 tsa direkoto ka ntlha ya seno.
Ntle fela le fa go ka nna le Molao o mongwe wa Palamente o o ka thibelang seno, ga jaana ga gona maparego mo go fitlhelelweng ga direkoto tsa setšhaba tse di nang le sebaka se se fetang dingwaga di le 20. Tetla ya go bona direkoto tse di senang sebaka se se fetang dingwaga di le 20 e ka kopiwa mo go Moakhaefe wa Bosetšhaba. Mo pakeng e e sekasekwang go amogetswe dikopo tsa mofuta ono di le 21 tse di neng di kopa go sekaseka direkoto di le 205. Ga go kopo epe ya go fitlhelela direkoto tsa mofuta ono e e ganetsweng mo pakeng e e sekasekwang.
Bontsi jwa ditheo tsa puso di tle di kope gore direkoto di busiwe go tsweletsa ditiro dingwe. Go busitswe direkoto di le 49 025 ka ntlha ya lebaka leno mme di le 47 556 di busitswe ke Tikwatikwe ya Direkoto ya Tshwane fela.
Badiri ba amogetse dipotsiso tsa megala le tse di kwadilweng di le 68 635 go tswa kwa badirising.
Maiteko a go netefatsa gore Diakhaefe tsa Bosetšhaba di kgona go fitlhelega mo inthaneteng a atlegile. Fa ngwaga ono wa pegelo o ya bokhutlong, go ne go setse go na le website e e dirang le fa gona e ise e tlhomiwe semmuso.
Go kgontsha batho go fitlhelela mabolokelo a rona le go tsibogela ditlhokego tsa badirisi ga go a lekana. Molao o montšhwa o re laela gore re rotloetse setšhaba go dirisa diakhaefe. Maiteko a a malebana le seno a tlhalosiwa mo karolong e e latelang ya Pegelo.
Lephata la Diakhaefe tsa Bosetšhaba le tsweleditse maitlhomo a a namatshang a mananeo a setšhaba le fa tota a tlhaela botsamaisi jo bo ka a tsweletsang gongwe ditlamelo tse di lekaneng go ka kgona go fitlhelela maitlhomo a rona. Mananeo a setšhaba a rulagantswe go ya ka ditlamelo tsa Molao wa Diakhaefe tsa Bosetšhaba tsa Aforika Borwa tsa gore go go fitlhelelwe setšhaba mme go akarediwe botlhe ba ba ka nnang le seabe mo tsamaisong ya diakhaefe le direkoto. Lephata la Diakhaefe tsa Bosetšhaba mmogo le badiri ba lona ba tlhageletse mo dikgannyeng makgetlo a ka balwa. Mo pakeng e e sekasekwang eno, badiri ba ne ba rotloediwa go golagana le badirisi, ditlhopha tsa badirisi, mekgatlho ya porofesenale, baporofesenale mo maphateng a a maleba, barekisi ba didiriswa jj. Go nnile le kamano e e seng ya semmuso ka mokgwa ono. Se se latelang se ikaegile fela ka dikamano tsa semmuso.
Karolo ya Bophasalatsi e tlhagisitse diphasalatso tse dintšhwa le/gongwe tse di tokafaditsweng4 di le 41. Bontsi jwa tsona e ne e le tsa mefuta e e farologaneng, tse di thusang gore go bonwe se se batlwang bonolo. Mo pakeng ya pegelo ya 1999/2000, tiro ya karolo eno e amilwe thata ke mathata a a itemogetsweng fa go fetolelwa kwa tirisong ya khomphiutara e ntšhwa ya AS/400. Mathata a feteletse mo pakeng ya pegelo le fa tota a ne a fokotsegile go se kae. A a neng a itemogelwa e ne e le a tlamelo e e itsegeng ka rje-line, mme a ne a ama thata go fetisediwa ga tshedimosetso ya diakhaefe kwa mabolokelong a tshedimosetso a dikhomphiutara kwa Setheong sa Puso sa Tshedimosetso ya Thekenolji e leng SITA.
Diporojeke tse di tla tswelediwang di akaretsa tse di latelang: sete ya tekeletso ya thuto e e tla dirisiwang ke bana ba dikolo (yona e tsamaisiwa ka tshwaraganelo le Lefapha la Thuto); go fetolelwa ga bukana ya Kitsiso ya Diakhaefe le Diakhaefe tsa Bosetšhaba tsa Aforika Borwa ya Tirelo ya Bosetšhaba ya Puo mo dipuong tse dingwe ntle le Sekgowa. Bukana e e fetoletsweng ga e a tlhagisiwa ka ntlha ya tlhaelo ya badiri kwa lephateng la Diakhaefe tsa Bosetšhaba.
Go rekisitswe diphasalatso di le 783. Tse dingwe di le dintsi, go akarediwa bukana e e kailweng fa godimo, di abilwe mahala.
Mabolokelo a diakhaefe a lephata la Diakhaefe tsa Bosetšhaba, Cape Town, Free State mmogo le Pietermaritzburg a tsweleditse dipontsho (tse di neng di fetoga gangwe le gape) mo mafelong a botlhe gore baeng ba ikungwele sengwe mo go tsona. Kwa Bobolokelong jwa Diakhaefe jwa Cape Town gona go ne ga romelwa makwalo a le 41 a a neng a laletsa dikolo go tla go bona dipontsho tseo. Go ne go tobilwe thata baagi ba ba tlhokileng ditshono mo nakong e e fetileng. Go amogetswe ditlhopha di le 64 tsa baeng kwa mabolokelong mme bontsi jwa bona e ne e le bana ba dikolo le ba diyunibesithi. Go amogetswe baeng ba le 1 500 ka mokgwa ono. Lephata la Diakhaefe tsa Bosetšhaba tsa Dibaesekopo, Divideo le Medumo di bontshitse baithuti ba dirutwa tsa Thekenoloji ya Dibaesekopo le Video go tswa kwa Thekenikonong ya Tshwane divideo di le nne, mme baithuti ba Sekolo sa Dibaesekopo sa Kholetshe ya Allenby bona ba bontshitswe divideo di le tharo.
Ntlha ya gore dinako tsa go dirisa phaposi ya go buisetsa di welana le tsa nako ya tiro e dira gore go se nne bonolo gore badirisi ba le bantsi ba dirise tirelo eno ka botlalo. Go leka go fitlhelela ditlhokego tsa bona, Mabolokelo a Diakhaefe a Bosetšhaba, Cape Town, Free State le Pietermaritzburg a neelana ka tirelo ya ka gale ya diura tse di atolositsweng go ya ka mabaka a selegae le tlhokego. Tiro ya morago ga dinako tsa tiro e e duelelwang e nna e ntse e sekwasekwa ngwaga le ngwaga.
Lephata la Diakhaefe tsa Bosetšhaba le na le seabe mo Lenaneong le le tshwaraganetsweng ke Netherlands le Aforika Borwa la Towards a New Age of Partnership, le le tlhalositsweng ka fa tlase ga setlhogo sa Ditiro tsa Boditshabatshaba fa godimo.
Go tsenwe mo tumelanong ya go dirisana mmogo le Yunibesithi ya Puso ya Michigan go tloga ka ngwaga wa 2000. Maikaelelo a tirisanommogo ya ditheo tse pedi tseno ke go tlamela lephata la Diakhaefe tsa Bosetšhaba ka katiso le tlhabololo ya badiri. Maikaelelo a mangwe ke a go atolosa ka moo mabolokelo a Diakhaefe tsa Bosetšhaba a fitlhelegang ka gona.
Lephata la Diakhaefe tsa Bosetšhaba le dirisane le ditlhopha tse di farologaneng tsa Yunibesithi ya Witwatersrand mo porojekeng ya "Refiguring the Archives". Tiro ya phasalatso eno e setse e dule tema e e bonalang mme e solofetswe go phasaladiwa go ela kwa bokhutlong jwa ngwaga wa 2001.
Lephata la Diakhaefe tsa Bosetšhaba le na le kemedi mo Komiting ya Porojeke ya Bosetšhaba ya Tshwantsho ya Dijitale e e akaretsang Kgobokanyo ya Campbell, Yunibesithi ya Natal (setheo sa Durban), Laeborari ya Bosetšhaba (Lekala la Cape Town) gammogo le Laeborari ya Yunibesithi ya Witwatersrand. Tiro ya porojeke eno e tlhalositswe ka fa tlase ga setlhogo sa "Tshomarelo" fa godimo.
Lephata la Diakhaefe tsa Bosetšhaba le dirisane mmogo le Mokgatlho wa Baakhaefe ba Aforika Borwa go amogela baeng mo dikopanong di le mmalwa tsa baporofesenale.
Porojeke ya sete ya tekeletso ya thuto e nnile maitlhomo a a tlhakanetsweng le Lefapha la Thuto.
Lephata la Diakhaefe tsa Bosetšhaba tsa Dibaesekopo, Divideo le medumo le tlhomile dipontsho tsa Diletswa tsa Setso tsa Mmino mmogo le Musiamo wa African Window. Dipontsho di ne di diretswe Khonferense ya ntlha ya Porojeke ya Bosetšhaba ya Mmino wa Tshimologo e e neng e itsege ka NIMP, e e neng e tshwaretswe kwa Durban ka Lwetse le Diphalane 2000.
Bobolokelo jwa Diakhaefe jwa Free State bo ne bo tlhomile dipontsho mmogo le Laeborari ya Setšhaba ya Mmulakgoro, Musiamo wa Ntwa wa Maburu a Marepaboliki mmogo le Musiamo wa Sesole wa Bloemfontein.
Bobolokelo jwa Diakhaefe jwa Pietermaritzburg bo tlhamile Foramo ya ngwaoboswa ya Pietermaritzburg mmogo le maphata a mangwe a ngwaoboswa. Tiro e kgolo ya Foramo e ne e le go rulaganya Beke ya Ngwaoboswa. Seno se akareditse go tsamaisa workshop ya hisetori ya malapa.
Bobolokelo jwa Diakhaefe jwa Pietermaritzburg gammogo le Tikwatikwe ya Alan Paton di rulagantse dikganetsano tsa mo phatlhalatseng tebang le gore a go siame gore moletlo wa Nomkhubulwane o dirwe moletlo wa bajanala. Ba ba neng ba le mo phaneleng ba akareditse ngaka ya sekgowa, babatlisisi, batlhatlhobi ba bogammana gammogo le tokololo ya Khomišene ya tekatekano ya bong.
Badiri ba thusitse ditheo tse e seng tsa puso ka kgakololo le thuso e nngwe ka mekgwa e le mentsi e e farologaneng - ka go refosanya tshedimosetso ka makwalo, ka diketelo, go tlhagisa dipuo, go nna ditokololo tsa dikomiti tsa kgakololo, j.j. Dithuso tseno di dintsi thata gore di ka nopolwa bongwe ka bongwe fano. Dipampiri tse di tlhagisitsweng kwa dikopanong tsa baporofesenale di thadisitswe ka botlalo mo Mametlelelo B. Mokgatlho wa Baakhaefe ba Aforika Borwa o bone kemonokeng e e seng kana ka sepe - go dirisitswe ditlamelo tsa lephata la Diakhaefe tsa Bosetšhaba go tshwarela dikopano mmogo le di-workshop tse di ka ga diakhaefe, badiri ba lephata ke ditokololo tsa Mekgatlho, mme gape go rebotswe dibui go ya kwa dikopanong. Lephata la Diakhaefe tsa Bosetšhaba le ne le na le kemedi kwa Komiting ya kgakololo ya Thekenikono ya Aforika Borwa mme le e eme nokeng ka thuso ya seporofešenale mmogo le kgakololo mo tsamaisong ya dikhoso tsa diakhaefe. Bobolokelo jwa Diakhaefe jwa Cape Town bo tlamela kereke ya Moravian ka katiso ya diakhaefe.
Dikantoro tsa Pietermaritzburg le Durban di tlametse ka katiso e e tseneletseng mo maphateng otlhe a tsamaiso ya diakhaefe le direkoto go baakhaefe ba Tirelo ya Diakhaefe ya maloba ya KwaZulu. Dintlha tse dingwe tepang le thuso e go tlametsweng diporofense ka yona di tlhalositswe kwa karolong ya Tshekatsheko ya setheo mo pegelong eno. Go amogetswe baithuti ba le barataro ba thekenikono mo katisong. Bobolokelo jwa Diakhaefe jwa Free State bo tlametse ka katiso ya go baakanya pampiri le go tshwaraganya dibuka go ditheo tsa kwa ntle makgetlo a le matlhano, mme seno se akareditse le bana ba mebila. Baakhaefe ba le babedi go tswa kwa Botswana ba nnile le seabe mo khosong ya katiso ya go dira kwa lephateng la Diakhaefe tsa Bosetšhaba tsa Dibaesekopo, Divideo le Medumo, go ba kgontsha go amogela kitso e e tlhokegang gore ba kgone go simolola diakhaefe tsa bona tsa dikutlopono. Modiri wa lephata o thusitse kwa di-workshopong tse di ka ga go tsenngwa tirisong ga Molao wa thotloetso ya Phitlhelelo ya Tshedimosetso kwa Kholetsheng ya Bosiamisi.
Ditiragalo ka botlalo tsa ditiro tsa boditshabatshaba di thadisitswe mo tlase ga setlhogo sa Tshekatsheko ya setheo mo pegelong eno. Diketelo tse di thadisitsweng fa tlase fano di latela pego eo.
V Harris o tsenetse Khonkerese e e tshwarwang morago ga dingwaga dingwe le dingwe di le nne ya Khansele ya boditshabatshaba ya Diakhaefe kwa Seville kwa Spain.
MB Gilder o tsenetse Khonkerese ya Boditshabatshaba ya Mekgatlho ya Hisetori kwa Norway. O emetse gape lephata la Diakhaefe tsa Bosetšhaba kwa kopanong ya Boto ya Khuduthamaga ya Lekala la Dikgaolo tsa Botlhaba le Borwa jwa Aforika la Khansele ya Boditshabatshaba ya Diakhaefe e e itsegeng ka ESARBICA kwa Tanzania. O nnile gape tokololo ya dikemedi tsa Setso tsa Lefapha la Botsweretshi, Setso, Saense le Thekenoloji tse di neng di etetse kwa Repaboliking ya China.
G Dominy o ne a eteletse pele barongwa ba Lefapha la Botsweretshi, Setso, Saense le Thekenoloji go ya kwa Tunisia.
Baeng ba ba latelang go tswa kwa dinageng di sele ba amogetswe ke Lephata la Diakhaefe tsa Bosetšhaba le/kgotsa mabolokelo a lona: Moh. SC Nxumalo go tswa kwa lephateng la Diakhaefe tsa Bosetšhaba la Swaziland, Rre H Kapoza go tswa kwa lephateng la Diakhaefe tsa Bosetšhaba la Malawi, Ngaka Joel Tembe go tswa kwa lephateng la Diakhaefe tsa Bosetšhaba la Mozambique, Borre K Smith le J Johnstone go tswa kwa Bokwaleding jwa Kgweranoditshaba jwa Terasete ya Tsamaiso ya Direkoto tsa Boditshabatshaba, Moh M MacDowell, Borre P Knupfer le K Dewhurst ba kwa Yunibesithing ya Puso ya Michigan, Rre A Haefner, Mokwaledi kakaretso wa mokgatlho wa IASA, Ngaka R Perks wa Laeborari ya Borithani ya Diakhaefe tsa Medumo, Borre Tlwata le Y Kitamura ba Thulaganyo ya Tirisanommogo ya Boditshabatshaba ya Japan, Rre J-E Billinger wa Setheo sa Dibaesekopo sa Svenska gammogo le Rre A Koning wa Setheo sa Netherlands sa Borwa jwa Aforika.
Molao wa Diakhaefe tsa Bosetšhaba tsa Aforika Borwa o laela gore Moakhaefe wa Bosetšhaba a netefatse gore direkoto tsa setšhaba tse di sa ntseng di le mo tlhokomelong ya ditheo tsa puso di tsamaisiwa le go tlhokomelwa ka tolamo. Maitlhomo a tiro eno a maphata mabedi: go supa direkoto tse di nang le mosola go sa le gale le go netefatsa gore di fetisediwa mo tlhokomelong ya diakhaefe; gammogo le go tlhotlheletsa tsamaiso ya setšhaba e e bokgoni, e e maikarabelo mme gape e se bofitlha. Tlhaloso ya Molao ya "rekoto" e akaretsa tsotlhe tsa metlhodi ya dikgang, go akarediwa bobegakgang jwa eleketoroniki gammogo le bosephiri botlhe jo bo kaneng bo beilwe mo direkotong. Tlhaloso ya ona ya "ditheo tsa puso" e akareditse ditheo tse di farologaneng la ntlha mo molaong wa diakhaefe.
Tiro ya tsamaiso ya direkoto e dirwa ke makala a kwa Tshwane, Bloemfontein, Durban le Cape Town. Bontsi jwa tiro e e dirwang ke makala ano e akaretsa go fa dikgakololo, ditlhaloso, tshedimosetso, go tshwara dipuisano gammogo le go kgobokanya tshedimosetso. Ntlha e nngwe e e malebana le tsamaiso ya direkoto ke ya go tlhatlhoba dikantoro tsa badirisi. Le gale tiro eno tota ga e kgonagale ka ntlha ya go tlhaela go go boitshegang ga ditlamelo tsa badiri, matlole gammogo le tse dingwe. Lekala la Tshwane ka bo lona le tlhoka go etela dikantoro tsa badirisi di feta dikete di le nne. Go tlhamalasegile gore tiro eno e ka kgona go dirwa ka tolamo fa fela go ka dirwa diphetogo tse di bonalang tebang le ditlamelo. Manyuale wa "Ditaelo tsa Diakhaefe" o sa ntse o tokafadiwa gore o kgone go dirisega bonolo. Go kwadilwe gape diteng tsa khoso e ntšhwa ya Tsamaiso ya direkoto.
Go sekasekilwe le go tshwaela mo dithulaganyong tsa karoganyo ya direkoto tsa ditheo tsa puso di le 291 mme di le 24 tsa tsona di ne tsa rebolwa go ka tsenngwa tirisong. Dipoeletso le ditlaleletso mo dithulaganyong tse di rebotsweng tse di fetiseditsweng go ka rebolwa di 530.
Go tshola direkoto ka mokgwa wa eleketoroniki e sa ntse e le ntlha e e mathata mo ditheong tsa puso. Lephata la Diakhaefe tsa Bosetšhaba ga le na bokgoni jo bo kalo mo ntlheng eno, direkoto tsa eleketoroniki di tsweletse go gola mo pusong mme tshomarelo ya direkoto tsa eleketoroniki tse di nang le mosola e tlhotlhwagodimo mme gape go na le marara a thekenoloji. Mo pakeng e e sekasekwang, Komiti ya dikarolo ya Tsamaiso ya Direkoto tsa eleketoroniki e ne ya tswelela go itebaganya le tlhabololo ya pholesi le ditlamelo tse di tla thusang lephata la Diakhaefe tsa Bosetšhaba go rarabolola bothata jono ka tlhomamo. Mo pakeng ya pegelo e e fetileng go ne go begilwe gore porojeke ya tekeletso ya go lekeletsa bokgoni jwa sofotowere ya tsamaiso ya direkoto ya TRIM Captura e a batlisisiwa. Go latela seno go ne ga tshwarwa dikopano le baemedi ba Logtek go buisana le go sekaseka ditlhokego tsa matlole tsa porojeke eno. Tokololo ya karolo eno e dira le Setheo sa Puso sa Tshedimosetso ya Thekenoloji sa SITA go thadisa ditlhokego tsa thendara tsa dikopo tsa direkoto tsa eleketoroniki mo ditheong tsa puso. Go amogetswe dikopo di le mmalwa tsa kaelo le thuso tebang le tsamaiso ya direkoto tsa eleketoroniki. Le gale badiri ga ba na bokgoni jo bo kalo mo lephateng leno go ka thusa sentle. Go tsweletswe ka go tokafatsa bokgoni.
Tekanyo ke thulaganyo e mo go yona baakhaefe ba supang direkoto tse di nang le mosola mme ba di tlhopha gore di fetisediwe kwa tlhokomelong ya diakhaefe. Setlhopha sa Tiro sa Tekanyo se etse tlhoko go tsenngwa tirisong ga mokgwa o o rulagantsweng go tsweleletsa tiro e e gwetlhang eno ya seporofešenale. Go sa le jalo fa go ntse go tlhophiwa direkoto tse di ka somarelwang, Balekanyi ba rebola gape go senngwa le go latlhiwa ga direkoto tse di sa tlhophiwang. Mo pakeng e e sekasekwang go amogetswe dikopo di le 103 tsa go latlhiwa go go lekanyeditsweng tse di rebotsweng di le 103, mme seno se dirile gore go rebolwe di le 82.5. Dikopo di le 65 di santse di sekwasekwa. Go lekanyetsa ka seelo se se kwa godimo go sa ntse go kgaoditswe nakwana ka ntlha ya tlhaelo ya ditlamelo.
Moakhaefe wa Bosetšhaba o na le dithata tsa go tlhatlhoba direkoto tsa ditheo tsa puso gore a kgone go runa gore a di ikobela ditlhokego tsa Molao wa Diakhaefe tsa Bosetšhaba wa Aforika Borwa. Go tsweleditswe ditlhatlhobo di le 67 mme di le 47 tsa tsona e ne e le tsa tlwaelo tsa ka gale fa tse di setseng di ne di amana le ditekanyo mmogo le go tsenngwa tirisong ga thulaganyo ya karoganyo ya direkoto, gongwe di dirilwe go tsibogela mathata a a rileng gongwe ditlhokego tse di rileng. Go nnile le ditlhatlhobo tse dingwe gape tse di latelang tseo di le 15 tse di dirilweng ke Bobolokelo jwa Diakhaefe jwa Free State.
Ntlha ya botlhokwa mo lenaneong la tsamaiso ya direkoto ke katiso ya badiredi puso ba ba rweleng maikarabelo a tsamaiso ya direkoto. Khoso ya Tsamaiso ya Direkoto ya malatsi a le mane gongwe a le matlhano (sebaka se laolwa ke mofuta wa khoso kwa mabolokelong a a farologaneng) e tlhagisitswe makgetlho a le 15 (a le 14 ka Sekgowa, gangwe ka puo ya Seburu) kwa Tshwane le Bloemfontein. Dikhoso tseno di tsenetswe ke palogotlhe ya batlhankedi ba le 410 mme ba le 327 ba bona ba weditse khoso eno ka katlego.
lebelela Mametlelelo A go bona lenaane la dithebolo tseno.
Lekala la tsamaiso ya direkoto le batlisitse dikgetsi di le nne tse di malebana le dipelaelo tsa gore go ka ne go na le direkoto tsa setšhaba tse di latlhegileng gongwe tse di sentsweng e se ka fa molaong. Tsotlhe di a batlisisiwa mme go setse go netefaditswe dikgetsi di le tharo tsa tatlhego.
Lefapha la Mafatshe, Matlo le Puso Selegae la Porofense ya Bokone.
Kantoro ya Magiseterata ya Scottsburgh.
Setlhophanyana sa badiri ba se kae ba ba ikemiseditseng se fitlheletse tiro e e kgatlhisang tota. Le gale go sa ntse go bonala gore bontsi jwa direkoto tsa setšhaba bo sa ntse bo le kwa ntle ga taolo ya Lephata la Diakhaefe tsa Bosetšhaba. Seno se bontshiwa ka botlalo ke ntlha ya gore re sa ntse re kgona fela go dira ditlhatlhobo di se kae mo pakeng e e sekasekwang. Ka tshwanelo, nngwe le nngwe ya ditheo tse di farologaneng tsa puso e ne e tshwanetse go tlhatlhojwa bonnye gangwe ka ngwaga. Go ngodiega tebang le go bona taelo e e tletseng ya thulaganyo ya direkoto ya eleketoroniki e e tsweletseng go gola mo pusong, ke mokgwa mongwe o o supang go tlhaela ga ditlamelo mo lephateng la tsamaiso ya direkoto. Go retelelwa ke go fetola mokgwa ono go tla dira taelo ya rona ya semolao ya gore re nne baruni ba tlhokomelo ya direkoto tsa puso go nna lefela.
Lephata la Diakhaefe tsa Bosetšhaba tsa Aforika Borwa ke karolo ya botlhokwa ya Lefapha la bosetšhaba la Botsweretshi, Setso, Saense le Thekenoloji mme le ikarabela ka botlalo go Mokaedi Kakaretso wa Lefapha. Le fa ditiro tsa seporofešenale di tsamaisiwa kwa thoko, ditiro tsa tshegetso, go lebeletswe tse di jaaka tsamaiso ya ditlamelo tsa ditšhelete le badiri, tsona di lotane sentle le mananeo a Lefapha ka bophara. Mo legatong le le kailweng, ditiro tsa maikarabelo di tshegetsa Karolo ya Tsamaiso e potlana ya Lephata la Diakhaefe tsa Bosetšhaba mmogo le tiro ya lona e e lekanyeditsweng. Moakhaefe wa Bosetšhaba o tsenela dikopano tsa gale tsa botsamaisi jo bo kwa godimo jwa lefapha mme gape lephata la Diakhaefe tsa Bosetšhaba le na le kemedi mo dikarolong tse di farologaneng tsa lefapha.
Popegotheo ya setlamo ya lephata la Diakhaefe tsa Bosetšhaba e thadisitswe mo Setshwantshong 3. Ka la 1 Mopitlwe 2001, Moakhaefe wa Bosetšhaba o montšhwa o ne a simolola tiro mo legatong la Mokaedi Mogolo. Phetogo eno e ne ya tlhola botlhokwa jwa go lebelela seswa le go rulaganya seswa popegotheo ya thulaganyo e e neng e bonwe e le maleba fa go ne go dirwa patlisiso ya mo tirong ka ngwaga wa 1999. Mo pakeng ya pegelo go tladitswe diphatlhatiro di le pedi tsa botsamaisi jo bo magareng kwa lephateng la Diakhaefe tsa Bosetšhaba tsa Dibaesekopo, divideo le medumo mme phatlhatiro ya Tlhogo ya setheo seno e ne ya tokafadiwa go tswa go ya mothusa mokaedi go ya go ya motlatsa mokaedi.
Tshekatsheko ya selegae ya ngwaga wa 2000 e dirile gore lephatapotlana la Bokaedi le rulaganngwe seswa: Togamaano, Kgokaganyo mmogo le Tlhabololo. Ka ntlha ya fa thulaganyo ya tlhabololo e tsentswe ka katlego mo popegong le mo mananeong a a ntseng a le gona a setlamo, Tlhabololo e tsentswe mo Kgokaganyong mme tiro ya tlhabololo e gokaganngwa mo lefapheng.
Kwa Tshwane gona go lephata la Bokaedi (Setlhopha se segolwane sa botsamaisi), Karolo ya Tsamaiso, Karolo ya Bophasalatsi, Karolo ya Thulaganyo ya Dikhomphiutara, Karolo ya Botsamaisi jwa Direkoto ya Tshwane, Bobolokelo jwa lephata la Diakhaefe tsa Bosetšhaba, Biro ya Matshwao a Bosetšhaba, le, kwa dikagong di sele, Tikwatikwe ya Direkoto ya Tshwane mmogo le lephata la Diakhaefe tsa Bosetšhaba tsa Dibaesekopo, divideo le Medumo. Le fa Biro ya Matshwao a Bosetšhaba e beilwe mo lephateng la Diakahefe tsa Bosetšhaba, yona e dira go ya ka Molao wa Matshwo a Bosetšhaba (Molao wa 18 wa ngwaga wa 1962) ka fa tlase ga taelo ya Ramatshwao a Bosetšhaba wa puso. Kwa ditoropong tse dingwe di le nne go na le mabolokelo a le mane a diakhaefe, ditikwatikwe di le pedi tsa direkoto mmogo le dikarolo tsa tsamaiso ya direkoto di le nne - mo tsamaong ya nako, ditlamelo tseno di tla fetisediwa kwa diporofenseng tse di fitlhelwang kwa go tsona go nna karolo ya tirelo ya diakhaefe ya diporofense. Go tserwe tshwetso ya go tswala Tikwatikwe ya Direkoto ya Johannesburg ka ngwaga wa 2000 ka ntlha ya fa lefelo le le neng le hirilwe le ne le tsweletse go senyega mme gape re ne re retelelwa ke go ngoka badiri go ema nokeng tiro eno. Direkoto tsotlhe tse di neng di le kwa kantorong eno di fetiseditswe kwa Bobolokelong jwa Lephata la Diakhaefe tsa Bosetšhaba.
Go tsweletswe ka maiteko a a bonalang a go netefatsa gore go na le tsamaiso e e akaretsang gammogo le maikarabelo magareng ga ditheo tsotlhe tsa lephata la Diakhaefe tsa Bosetšhaba le fa kanamiso ya ditlamelo e tlhola mathata. Lephata la Bokaedi le kopana gangwe le gape kwa Tshwane. Dikopano tsa botsamaisi jwa dikarolo di tshwarwa gangwe le gape. Ditokololo tsa lephata la Bokaedi di etela dikarolo gangwe le gape fa ditšhelete di letla. Ditlhogo tsa dikarolo tsa kwa Tshwane di kopana kgwedi nngwe le nngwe le Mothusa Mokaedi: Togamaano le Kgokagano. Go tlaleletsa mo go seno, go tshwarwa dikopano tsa dikarolo tse di farologaneng gangwe le gape.
Mo pakeng ya pegelo go dirisitswe maatla a le mantsi mme go nnile le ditshenyegelo tsa ditšhelete, go tokafadiwa le go atolosa ditlamelo tsa rona tsa dikhomphiutara. Go atolositswe kgokaganyo ya inthanete mo go bonalang mme dikhomphiutara tsa setlamo di le 37 go tswa go di le 71 di mo mafaratlhatlheng ano.
Tsamaiso ya ditšhelete e dirwa mo lephateng la lefapha (lefapha la Botsweretshi, Setso, Saense le Thekenoloji) ka ntlha ya fa lephata la Diakhaefe tsa Bosetšhaba e le lenaneo le letletseng (Lenaneo la bo4) la lefapha. Dithulaganyo tsotlhe tse di maleba, go tloga go thulaganyo ya tekanyetsokabo go ya kwa ditshenyegelong, di laolwa ke maphata a a maleba a lefapha, mme Moakhaefe wa Bosetšhaba o ikarabela ka botlalo kwa go Mokaedi Kakaretso wa Lefapha.
Tekanyetsokabo e e neng e reboletswe lephata la Diakhaefe tsa Bosetšhaba la Aforika Borwa mo ngwageng wa 2000/2001 e ne e le R18 056 000, mme e ne e le kgolwanyane go se kae go feta ya R17 498 000 e e dirisitsweng mo ngwageng wa ditšhelete wa 1999/2000. Thebolo go ya ka dintlha tsa tekanyetsokabo e tlhalosiwa mo Setshwantsho 4.
Ditshenyegelo tsotlhe tsa ngwaga wa 1999/2000 e ne e le R17 116 000. Setshwantsho 5 se supa dipoelo tsa ditshenyegelo go ya ka dintlha tsa tekanyetso.
Lekgetho le le kgobokantsweng ke lephata la Diakhaefe tsa Bosetšhaba tsa Aforika Borwa mo ngwageng wa 2000/2001 (go akarediwa lekgetho le le kgobokantsweng ke Biro ya Matshwao a Bosetšhaba) ka dituelo tsa ditefelo e nnile R205 740,66. Maitlhomo ke gore go lekwe ka moo go ka kgonegang ka teng gore setšhaba se tlamelwe ka tirelo ya mahala. Fela go na le ditirelo tse dingwe tse di tlhotlhwa godimo mme/gongwe e le tse di kgethegileng tse di duelelwang - go naya sekai, tiriso ya ditafole tsa tseleganyo tsa lephata la diakhaefe tsa Bosetšhaba tsa Dibaesekopo, Divideo le medumo, kwadiso ya sekano sa bosetšhaba ke Biro ya Matshwao a Bosetšhaba, dikgatiso, go dira dikhophi tsa dikwalo gammogo le go fetisiwa ga direkoto mo gare ga mabolokelo. Madi otlhe a tuelo a lekanyediwa ke Lephata la Matlole la Bosetšhaba.
Jaaka Setshwantsho 6 se supa, lephata la Diakhaefe tsa Bosetšhaba le sa ntse le na le palo e e koafatsang ya diphatlhatiro - ke palogotlhe ya diphatlhatiro di ka nna diperesente di le 15 (15%). Le gale morago ga gore Moakhaefe o montšhwa wa Bosetšhaba a thapiwe mo legatong la Mokaedi Mogolo, setlamo se tla tshwanelwa ke go rulaganngwa seswa gore se kgone go diragatsa ditiro tsa sona ka matsetseleko. Seno se tla bo se kae fela go tladiwa ga diphatlhatiro tse dingwe, mme maikarabelo a tla rulaganngwa seswa go netefatsa gore le fa go ntse go na le mathata a ditšhelete, gona tirelo e diragadiwe ka moo go ka kgonagalang ka teng.
Go tsenngwa tirisong dipholesi tsa badiri tsa puso ka bophara gammogo le Pholesi ya Tekatekano mo Tirong ya Lefapha la Botsweretshi, Setso, Saense le Thekenoloji. Go tserwe dikgato di le mmalwa go netefatsa gore di a ikobelwa le go rotloetsa badiri go tshegetsa dipholesi tseno. Tlhogo ya pele ya Tlhabololo yo ga jaana e leng Mothusa Mokaedi: Togamaano le Kgokaganyo, o nna le seabe mo thulaganyong ya go thapa go tloga ka go phasalatsa diphatlatiro go fitlha go go thadisiwa ga thulaganyo ya go amogela badiri ba bantšhwa gammogo le dikhoso tsa katiso.
Pejana mo ngwageng wa 1999, maikarabelo a go gokaganya thuto ya badiri, katiso mmogo le maitlhomo a tlhabololo e ne e le a lephata la bokaedipotlana la: Togamaano, Kgokaganyo mmogo le Tlhabololo, le ga jaana e leng la Togamaano le Kgokaganyo. Go nnile le diphitlhelelo di le mmalwa tse di bonalang ka ntlha ya seno. Go amogetswe ditsela tse di maleba tsa tlhabololo ya ditlhopha tsotlhe tsa badiri. Go sekasekilwe gape mananeo a katiso a selegae. Go tlhabolotswe pholesi go kgontsha go supa badiri ba ba ka ungwang molemo go tswa mo ditshonong tse di rileng tsa thuto, katiso gongwe tlhabololo. Komiti ya Thuto le Dibasari (e e nang le kemedi e e lekalekanang ya botsamaisi le mekgatlho ya badiri) e tlhamilwe go tlhokomela phitlhelelo ya ditshono tseno. Badiri ba ba phepafatsang mmogo le ba bangwe ba ba kwa tlase ba akareditswe mo mananeong a katiso le thuto.
Go tshwerwe metseletsele ya dithutano go ralala naga go sekaseka gape thulaganyo ya tlhabololo mo setheong.
Dipalopalo tseno ga di akaretse tsa Biro ya Matshwao a Bosetšhaba, tse di begilweng mo Pegelong ya Ngwaga le ngwaga ya Motlhankedi wa Puso wa Matshwao a Bosetšhaba. Go tshwanetse gape go lemogwe gore diphatlhatiro di le 8 di fetiseditswe kwa Porofenseng ya Kapa Botlhaba fa go ne go fetisiwa tlamelo ya kwa Port Elizabeth.
Mananeo a thuto le katiso ya badiri a reboletswe ditlamelo tse dingwe, a atolositswe mme a dira go ya ka ditlhokego tse di ntšhwa go itepatepanya le dipholesi tse di ntšhwa tsa puso. Badiri ba le 33 ba abetswe dibasari tse di ba kgontshang go tsena sekolo nakwana mo maphateng a a farologaneng. Baphepafatsi le badiri ba ditshingwana ba neilwe la ntlha tshono ya go amogela katiso e e tlhamalatseng - ka tiriso ya Dithuto tsa ntlha tsa Bagolo tse di itsegeng ka ABET. Badiri ba ne gape ba rotloediwa le go kgontshiwa go tsenela dikhoso tsa paka e khutshwane tse di neng di tlhagisiwa ke SAMDI le ditheo tse dingwe tsa puso le tse e seng tsa puso. Badiri ba porofesenale ba ne ba kgontshiwa go tsaya karolo mo diseminareng, dithutanoo, dikhonferense mmogo le dikopano tse dingwe tsa seporofešenale. Baakhaefe ba le babedi ba ba botlana ba tla tsenela Seminara ya pele ga khonferense kwa Khonferenseng e e tshwarwang dingwaga dingwe le dingwe di le pedi ya ESARBICA kwa Zimbabwe pejana mo ngwageng ono. Katiso ya kwa ntle e thusitswe ka mananeo a mangwe a tlaleletso.
Lephata la Diakhaefe tsa Bosetšhaba le nna mo dikagong di le thataro tsa puso gammogo le tse dingwe di le tharo tse di hirilweng (gongwe bontlha bongwe jwa dikago). Mo go tse di sa tswang go umakiwa, di le tlhano ke dikago tsa diakhaefe tse di thadisitsweng go ya ka ditlhokego tseo.
Mo pakeng e e sekasekwang, go itemogetswe mathata a a boitshegang go tswa go Lefapha la Ditiro tsa Setšhaba. Mathata a ditšhelete a thibetse lefapha leno go netefatsa gore kago e a tlhokomelwa le go baakanngwa fa go tlhokegang teng. Ka ntlha ya seno, go itemogetswe go robega ga difokisamowa mmogo le dithulaganyo tsa thibelo ya molelo. Seemo seno se se sa jeseng di welang gotlhelele se itemogelwa bogolo segolo ke lephata la Diakhaefe tsa Bosetšhaba tsa Dibaesekopo, Divideo le Medumo. Porojeke ya paakanyo e kgolo e e rebotsweng ka ngwaga wa 1997 e tsweletse.
Tlhaelo e kgolo ya sebaka e e itemogelwang ke Bobolokelo jwa lephata la Diakhaefe tsa Bosetšhaba, lephata la Diakhaefe tsa Dibaesekopo, Divideo le Medumo gammogo le Tikwatikwe ya Direkoto ya Tshwane e etswe tlhoko ga jaana. Tsitsinyo e e akaretsang go okediwa ga Bobolokelo jwa lephata la Diakhaefe tsa Bosetšhaba gammogo le go bonelwa bonno jwa tlaleletso jwa nakwana e fetiseditswe kwa Lefapheng la Ditiro tsa Setšhaba ka ngwaga wa 1993. Go ne go ise go nne le tswelelopele ka ngwaga wa 2000.
Maemo kwa Tikwatikweng ya Direkoto ya Johannesburg (e e nang le bonno jo bo hirilweng kwa Johannesburg) a tsweletse go wela tlase. Go tlhokega ga tshireletso e e lekaneng, go tlhokega ga sefokisamowa, disireletsa molelo tse di sa direng gammogo le tlhaelo ya badiri (modiri wa porofesenale a le mongwe fela) go baya direkoto mo kotsing e e seng kana ka sepe. Go fetisediwa ga direkoto tsa teng kwa Bobolokelong jwa lephata la Diakhaefe tsa Bosetšhaba go weditswe ka katlego.
Tikwatikwe ya Direkoto ya Tshwane e na fela le direkoto tsa Lefapha la Merero ya Selegae mme tota ke tlamelo ya tshegetso ya Lefapha la merero ya Selegae. Go tsweletswe ka dipuisano le Lefapha la Merero ya Selegae go bona gore a ga gona kgonagalo ya gore lefapha le rwale maikarabelo a setheo.
Lenaane le na le manaane potlana a le mane, mme lengwe le lengwe le emetse dithebolo tse di rulagantsweng ke nngwe ya dikarolo tsa tsamaiso ya direkoto tsa lephata la Diakhaefe tsa Bosetšhaba. Thebolo nngwe le nngwe e tlhalosiwa go ya ka nomoro ya yona ya tshupo, setheo sa puso se se nang le maikarabelo a go dira direkoto tsa go nna jalo, mofuta wa direkoto le, fa go kgonegang teng, paka e e akarediwang ke direkoto tseo. Go dirwa pharologano magareng ga dithebolo tsa ka gale le tsa nakwana - mme tsa ntlha ke tse di nang le boleng jo bo sa feleng mme di akaretsa direkoto tsa dithulaganyo tsa karoganyo ya direkoto tsa ga jaana gongwe ditlhopha tsa direkoto, fa tse dingwe di lebile fela go kgobokanngwa ga direkoto tse e seng tsa ga jaana.
S-3V Lefapha la Temothuo la Puso ya Porofense ya Foreisetata. Thulaganyo ya ga jaana ya go faela.
PSB-8V Lekgotlatoropo la Bloemfontein. Thulaganyo ya ga jaana ya go faela.
PSW-12V Lekgotlatoropo la Welkom. Thulaganyo ya ga jaana ya go faela.
S2KW Lephata la Tona ya Temothuo, Porofense ya Kapa Bophirima. Thulaganyo ya ga jaana e e rebotsweng ya go faela.
PSW10KW Lekgotlatoropo la Worcester. Thulaganyo ya ga jaana e e rebotsweng ya go faela, ditlhabololo mmogo le ditlaleletso.
2-B7KW Tsamaiso ya Porofense. Porofense ya Kapa Bophirima, Lefapha la Thuto. Go Khutlisitswe L6 ya Motseletsele Mogolo, Dipalangwa/ Go rorwa ga barutwana, 1953-1994.
2-B8KW Tsamaiso ya Porofense. Porofense ya Kapa Bophirima, Lefapha la Thuto. Go Khutlisitswe L14 ya Motseletsele Mogolo, Kalafi/tlhatlhobo ya Barutwana, 1970-1992.
2-BSKW Tsamaiso ya Porofense. Porofense ya Kapa Bophirima, Lefapha la Thuto. Go Khutlisitswe L9 ya Motseletsele Mogolo, Dituelo, 1960-1993.
2-B10KW Tsamaiso ya Porofense. Porofense ya Kapa Bophirima, Lefapha la Thuto. Go Khutlisitswe L9 ya Motseletsele Mogolo, Tirelo ya Theleso/Ditlhokego, 1975-1995.
2-B12KW Tsamaiso ya Porofense. Porofense ya Kapa Bophirima, Lefapha la Thuto. Go Khutlisitswe L1 ya Motseletsele Mogolo, Badiri le tse dingwe tsa kakaretso, 1979 - 1997.
PBS6KW Lekgotla la Kgaolo la Borwa jwa Kapa. Go khutlisitswe difaele tsa makwalo.
PBS7KW Lekgotla la Kgaolo la Borwa jwa Kapa. Go khutlisitswe difaele tsa makwalo. 1989-1999.
S1NA Lefapha la ditšhelete. Thulaganyo ya go faela e e rebotsweng.
S3NA Lefapha la Kgwebo le Madirelo. Thulaganyo ya go faela e e rebotsweng, Motseletsele wa H.
S4NA Lefapha la Kgwebo le Madirelo. Lephata la Mokaedi Mogolo la Tlhabololo ya madirelo kwa Dikgaolong. Thulaganyo ya go faela e e rebotsweng: Motseletsele wa G.
S5NA Lefapha la Kgwebo le Madirelo. Lephata la Mokaedi Mogolo la Mokwadisi wa Ditlamo. Thulaganyo ya go faela e e rebotsweng.
S1NA Tirelo ya Sepodisi ya Aforika Borwa. dikgatiso tsa medumo.
S2NA Lefapha la Temothuo. Lephata la Bokaedi la Ikonomi le Papatso. Thulaganyo ya go faela e e rebotsweng.
S1NA Tirelo ya Tlhaeletsano ya Aforika Borwa. Thulaganyo ya go faela e e rebotsweng.
S1NA Lefapha la Ditshenyegelo tsa Puso. Thulaganyo ya go faela e e rebotsweng.
PSH2NA Lekgotla la kgaolo ya Highveld. Thulaganyo ya go faela e e rebotsweng.
PSK3NA Lekgotlatoropo la Klerksdorp. Direkoto tse dingwe tsa ga jaana.
PSK4NA Lekgotla la Selegae la Krugersdorp. Dikgatiso tsa theipi tsa ga jaana tsa dikopano.
PSS1NA Lekgotla la kgaolo la Bokone. dikgatiso tsa theipi tsa ga jaana tsa dikopano.
PSS2NA Lekgotla la Selegae la Standerton. Direkoto tse dingwe tsa ga jaana.
B6NA Lefapha la Merero ya dinaga di sele. Difaele tse di khutlisitsweng tsa makwalo, 1910-1998.
B2NA Lefapha la ditšhelete. Difaele tsa makwalo tse di khutlisitsweng, 1953-1981.
B3NA Lefapha la Ditshenyegelo tsa Puso. Thulaganyo e e neng e rebotswe ya go faela ya Lekala la pele la lephata la Matlole e e khutlisitsweng, 1966-1992.
B2NA Lefapha la Tlhabololo ya Temothuo. Kgaolo ya Natal. Difaele tsa makwalo tse di khutlisitsweng, 1977-1996.
B3NA Lefapha la Temothuo le Jalo ya Dikgwa. Kgaolo ya KwaZulu, 1978-1996.
B5NA Lefapha la Ditshenyegelo tsa Puso. Thulaganyo e e khutlisitsweng ya go faela ya badiri, 1986-1994.
B1NA Porofense ya Bokone Bophirima, Lefapha la Botsweretshi, Setso le Metshameko. Direkoto tse di khutlisitsweng tsa Lefapha la Dipalangwa le Diphofo, Bophuthatswana, 1973-1996.
B5NA Puso ya Porofense ya Gauteng, Lefapha la Boitekanelo, Sepetlele sa Jusuf Dadoo. Difaele tsa Makwalo le direkoto tse dingwe tse di khutlisitsweng, 1977-1996.
B6NA Lefapha la Thuto la Porofense ya Gauteng. Difaele tsa makwalo tse di khutlisitsweng, 1960-1994.
B1NA Tirelo ya Sephiri ya Aforika Borwa. Difaele tsa makwalo tse di khutlisitsweng, 1994-1999.
S1NA Boto ya Thuso ya Molao. Direkoto tse dingwe ntle le difaele tsa makwalo le difaele tsa dikgetse tsa thuso ya molao.
B1NA Setlamo sa Botlhabelo sa Aforika Borwa. Difaele tsa makwalo le direkoto tse dingwe tse di khutlisitsweng, 1977-1992.
PBR1NA Khansele ya Merero ya Puso Selegae, Transvaal. Direkoto tse di khutlisitsweng, 1955-1995.
GILDER, Mandy Boatametse: Tokololo ya Komiti ya Bosetšhaba ya Mokgatlho wa Baakhaefe wa Aforika Borwa. Tokololo ya Komiti ya Kgakololo ya Aforika Borwa ya Lenaneo la Tirisanommogo la Aforika Borwa le Amerika. Tokololo ya Porojeke ya Tsela ya Bokgoba. Tokololo ya Komiti ya HIV/AIDS ya Lefapha la Botsweretshi, Setso, Saense le Thekenoloji. O emetse lephata la Diakhaefe tsa Bosetšhaba mo phaneleng ya Lenaneo la Bosetšhaba la Hisetori ka Puo. O emetse lephata gape kwa Porojekeng ya Mmino wa Setso le wa Tshimologo, Kopano ya Boto ya Khuduthamaga ya Lekala la Kgaolo ya Botlhaba le Borwa jwa Aforika la Khansele ya Boditshabatshaba ya Diakhaefe e e itsegeng ka ESARBICA, Dikomiti tsa Thulaganyo tsa Legacy and Legacy, Komiti ya Thulaganyo ya Khonferense ya porojeke ya Mmino wa Setso le wa Tshimologo, Porojeke ya KOPANO. Athikele ya: "Welcome to Dr Dominy: chief Director and National Archiviest appointed on 1 March 2001", e e tlhageletseng mo Archives News 43.3.
Ke motlotlo go tlhagisa fa pele ga gago, go latela karolwana ya 24 ya Molao wa Matshwao a Puso, wa 1962 (Molao wa bo18 wa ngwaga wa 1962), pegelo e e latelang tebang le ditiro tsotlhe tsa Biro ya matshwao a Puso ya paka ya 1 Moranang 2000 go ya go 31 Mopitlwe 2001.
Ke rata go fetisetsa malebo go badiri ba Biro ka ntlha ya go nna botshepegi le boineelo mo maemong a ka dinako dingwe a neng a le boima. Batlhankedi ba Lefapha la Botsweretshi, Setso, Saense le Thekenoloji, bogolo segolo Moakhaefe wa Bosetšhaba, ba nnile le thuso e e seng kana ka sepe. Ntle le kemo nokeng eno, go ka bo go sa nna le diphitlhelelo tsa monongwaga.
Maitlhomo a Biro ya Matshwao a Puso ke go tlamela batho botlhe ba Aforika Borwa ka matshwao le ditirelo tse dingwe tse di maleba ka bokgabane jo bo kgonegang.
go tsweletsa ditiro tse dingwe tse di tla laolwang ke tona, Khansele ya Matshwao a Puso gongwe Komiti ya Matshwao a Puso go ya ka Molao.
Biro ya Matshwao a Puso ke karolo ya botlhokwa ya Lefapha la Botshweretshi, Setso, Saense le Thekenoloji mme e tsamaisiwa jaaka lenaneopotlana la lephata la Diakhaefe tsa Bosetšhaba tsa Aforika Borwa.
Le fa ditiro tsa seporofešenale di tsamaisiwa kwa thoko, ditiro tsa kemo nokeng, go lebeletswe thata tsamaiso ya ditlamelo tsa ditšhelete le badiri, di gokagane le lephata la Diakhaefe tsa Bosetšhaba, mme ka jalo di golagane le dipopego le mananeo a Lefapha.
Ramatshwao wa Puso ke tokololo ya Lephata la Bokaedi la Diakhaefe tsa Bosetšhaba tsa Aforika Borwa, le le kopanang gangwe le gape, fa Moakhaefe wa Bosetšhaba ena a emela Biro ya Matshwao a Puso kwa dikopanong tsa botsamaisi jo bo kwa godimo tsa lefapha.
Tsamaiso ya ditšhelete e diragala go ya ka tsamaiso ya lefapha mme dithulaganyo tsotlhe, go tloga go tekanyetsokabo go ya go ditshenyegelo, di laolwa ke dipopegotheo tse di maleba tsa lefapha.
Madi a dituelo tsa ditirelo tsa Biro ya Matshwao a Puso di rebolwa ke lephata la Matlotlo.
Go amogetswe madi a a kana ka R102 820 tebang le kwadiso ya ditlhagiso tsa matshwao, maina, maina a a kgethegileng le diyunifomo. Madi ano a feta a a amogetsweng mo ngwageng o o fetileng ka R13 302.
Biro ya Matshwao a Puso e na le diphatlhatiro tsa semmuso di le robongwe: di le pedi tsa seporofešenale, di le pedi tsa setegeniki, e le nngwe ya tsamaiso le e le nngwe fela ya motho yo o phepafatsang.
Mo diphatlheng di le tlhano tsa batsweretshi ba matshwao a puso, e le nngwe e sa le e ntse e le lolea sebaka sa dingwaga di le tlhano tse di fetileng. Ka ntlha ya mathata a ditšhelete, ga go a kgonega gore e ka tladiwa. Nngwe ya ditiro tseno e ntse lolea kwa bofelong jwa ngwaga wa 1999 mme jaanong e tladitswe ka modiri yo go thapiwa ga gagwe go akgetseng mo go tlhabololeng sebopego sa Biro.
Biro ya Matshwao a puso ga e bolo go nna le badiri ba ba nang le maitemogelo mme e bile ba tsepame, mme le gale diphetogo tse dingwe di tla dirwa mo bogautshwaneng. Kwa bokhutlong jwa kgwedi ya Phukwi 2000, Rre F G Brownell yo o simolotseng go direla Biro ya Matshwao a Puso ka 1 Phatwe 1977 jaaka Mothusa Ramatshwao wa Puso mme a nna Ramatshwao wa Puso ka 1 Motsheganong 1982, o rotse tiro ka ntlha ya bogodi. Ka ntlha ya fa bokwadi jwa matshwao a puso gammogo le ditiro tse dingwe tse di amanang le bona e le lephata le le tlhokang boitseanape mme go ise go supiwe yo o ka tsenang mo ditlhakong tsa gagwe, o kopilwe go tswelela go dira jaaka Ramatshwao wa Puso ka konteraka ya nakwana go fitlhela go thapiwa yo o mo tlhatlhamang. Go solofetswe fa phatlatiro ya Ramatshwao wa Puso e tla phasaladiwa go sa le gale mo ngwageng o o latelang wa pegelo.
Ka ntlha ya fa go sena dikhoso tsa katiso tsa bokwadi jwa matshwao a puso gongwe thuto ya difolaga mo Aforika Borwa, go tsenela dikhonkerese tsa boditshabatshaba go naya badiri ba porofesenale ba Biro ya Matshwao a Puso, ditshono tsa botlhokwa tsa go itepatepanya le ditlhabololo kwa mafelong a mangwe gammogo le go sedimosetsa batho ba bangwe mo lefatsheng ka ga se se diragalang mo maphateng ano mo Aforika Borwa.
Ga gona gore bokwadi jwa matshwao a puso gongwe saense ya difolaga e ka tsamaya e le nosi mme ka jalo Khonkerese ya Boditshabatshaba ya bo24 ya Thuto ya Disaense tsa Tatelano ya lesika le tsa Matshwao a puso e e neng e tshwaretswe kwa Bresançon kwa France go tloga ka 2-7 Motsheganong 2000, e thusitse Mothusa Ramatshwao wa Puso ka tshono ya go golagana ka sebele le badirammogo nae ba seporofešenale gammogo le go amogana megopolo nabo, mmogo le ba bangwe ba ba neng ba tsenetse khonkerese.
Go tswelediwa katiso ya batsweretshi ba matshwao a puso ba Biro gangwe le gape mme seno se dirwa ke Motshweretshimogolo wa Matshwao a puso. Ramatshwao wa Puso o ne a tlhagisa khoso e e khutshwane e e ka ga matshwao a puso le thuto ya difolaga kwa Yunibesithing ya Tshwane kwa bokhutlong jwa kgwedi ya Seetebosigo 1999, mme seno e ne e le karolo ya porojeke ya tekeletso ya maiteko a Lefapha la Hisetori le Hisetori ya Setso ya Yunibesithi ya Tshwane. Khoso e e tshwanang le eno e ne ya tlhagisiwa go tloga ka 19-22 Seetebosigo 2000. Yona e ne e tsenetswe ke Modulasetilo wa Khansele ya Matshwao a Puso.
Go amogetswe dikopo tse dintšhwa tsa kwadiso di le 90 mo ngwageng o o fetileng. Go nnile le kwelotlatse ya kopo ya ditirelo tsa Biro go tswa kwa lephateng la puso selegae ka ntlha ya fa tlhabololo ya lephata leno e sa tswa go wediwa. Nako e e tserweng mo temeng ya sekano sa bosetšhaba mo ngwageng o o fetileng le yona e nnile le masula a yona mo tirong ya ka gale ya Biro ya Matshwao a Puso.
Ditlhagiso tsa matshwao...
Ga go a nna le kwadiso ya maina, maina a a kgethegileng gongwe diyunifomo mme di le mmalwa di sa le mo tseleng.
Dithadiso tsa rejisetara...
Dithadiso tsa tlaleletso tsa ditlhagiso tse di kwadisitsweng tsa matshwao...
Fa e sale Biro e tlhamiwa ka 1963, e setse e abile disetifikeiti tse di phatsimang tsa kwadiso di le 3 210.
Go ne go rulagantswe puo e e galalelang e e neng e ya go tlhagisiwa ke Tona kwa tirong ya Letsatsi la Ngwaoboswa ka la 24 Lwetse 2000, gammogo le dithadiso tsa nakwana tsa matshwao a mantšhwa a Palamente.
Go tsibogetswe palo e e kwa godimo ya dipotsiso tsa batho ka sebele, tsa makwalo le tsa megala mo ngwageng o o fetileng. Mo godimo ga thulaganyo e e tlwaelegileng ya tsamaiso ya dikopo tsa kwadiso ya ditlhagiso tsa matshwao, Biro ya Matshwao a Puso e latelwa gangwe le gape ke batho, ditokololo tsa ditirelo tse di aparang yunifomo gammogo le batlhankedi go tswa kwa mekgatlhong, ditheong mmogo le batlhankedi go tswa kwa mekgatlhong ya baagi, ba kopa kgakololo tebang le dintlha tsa matshwao, difolaga le tse dingwe tse di maleba. Ka ntlha ya kitso e e kgethegileng le maitemogelo a badiri ba Biro ba a boneng mo sebakeng sa dingwaga di le dintsi, ntlha eno ya bogakolodi e nna karolo ya botlhokwa tota ya tiro ya Biro. Dikgakololo tseno di na le seabe ka tlhamalalo le e seng ka tlhamalalo mo maitekong a a tswelelang a go godisa seemo sa matshwao a puso le tse dingwe tse di maleba mo Borwa jwa Aforika.
E sale go tloga kwa tshimologong, Biro e ntse e leka go tlhama letshwao le le itlhophileng la matshwao la Aforika Borwa mme thulaganyo eno e tla tswelela go ya le ditlhokego le seemo se se fetogang sa Aforika Borwa yo montšhwa. Biro ya Matshwao a puso e lebanwe ke kgwetlho e e jesang monate mo dingwageng tse di tlang ka ntlha ya go amana ga baagi ba ba farologaneng ba Aforika Borwa gammogo le tlhokego ya matshwao a mantšhwa a a kgonang go tshwaraganya le go supa baagi mo maphateng a a farologaneng. Go lebeletswe ka leitlho le lentshotsho, seabe se matshwao a tlholego a dikano a ka nnang le sona mo go humiseng bokwadi jwa matshwao jwa Aforika Borwa.
Tiro ya botlhokwa e e tshwanetseng go lebelelwa mo isagong ke go tlhamiwa ga mareo a matshwao mo dipuong tsa tlholego tsa bantsho go kgontsha Biro ya Matshwao a Puso go ikobela ditlamelo tsa Molaotheo.
Go fitlha ga jaana, dintlha tsa ditlhagiso tsa matshwao a puso di le 3 200 tse di kwadisitsweng ka fa tlase ga Molao wa Matshwao a Puso wa 1962, di setse di fetisitswe ka tiriso ya thulaganyo ya lephata la Diakhaefe tsa Bosetšhaba ya go bona tshedimosetso ka khomphiutara. Dintlha tseno ke bontlhabongwe jwa South African Armorial, e leng kgatiso e e tlhalosegang ya dikano tse di kwadisitsweng tsa puso tsa Aforika Borwa, dibetshe mmogo le difolaga. Kgatiso nngwe le nngwe e na le dikwadiso di le 400. Dikwadiso di nna di rulaganngwa gangwe le gape mme ga jaana go weditswe kgatiso ya borobedi. Dikwadiso tsotlhe tse di ka fa tlase ga Molao wa 1935, wa Tshireletso ya Maina, Diyunifomo le dibetshe di setse di tsentswe mo khomphiutareng. Di ka bonwa ka fa tlase ga setlhogo sa Maina, Diyunifomo le Dibetshe mo dikgatisong di le nne. Dikgatiso tsotlhe tseno di setse di sekasekilwe gape go akaretsa metswedi e mengwe e e tswang mo dikwadisong tse di latetseng tseno. Go tsweletswe go tlhabolola ditshupane tsa khomphiutara tsa Biro ya Matshwao a Puso. Tsona di emela thulaganyo ya dikarata tsa ditshupane tsa ga jaana mme seno se dirwa go tokafatsa bokgoni. Meono yotlhe e e kwadisitsweng le yona e tsenngwa mo khomphiutareng go ya ka tatelano ya dialefabete.
Le fa ditshupane tsa dialefabete le tsa dinomoro di setse di siamisitswe mme di tlhabololwa gangwe le gape, porojeke ya go tsenya mo khomphiutareng dintlha tsotlhe tsa ditlhagiso tsa matshwao a Sesole sa Bosetšhaba sa Aforika Borwa tse di kwadisitsweng le Biro ya Matshwao a Puso e ne ya tshwanelwa ke go emisiwa nakwana ka ntlha ya tlhaelo ya badiri. Seno ke porojeke ya botlhokwa tota ya go leka go tila kgonagalo ya go nna le ditshwantsho tse di tshwanang, mme ka badiri ba porofesenale ba le babedi fela, tota go tlhaela badiri ba ba ka tsweletsang seno ga jaana.
Biro ya Matshwao a puso e na le dingwaga e ntse e etse tlhoko ditlhabololo tse di gona kwa dinageng tsa kwa moseja tebang le tiriso ya ditlamelo tsa dijitale go tshwantsha dikano tsa bosetšhaba le difolaga. Le fa ditifikeiti tsa Biro ya Matshwao a puso, direjisetara mmogo le bontsi jwa ditshwantshiso di thadisitswe ka seatla, sekenara se se sephara sa A3 se se rekilweng ga jaana se bontsha se na le mosola tota. Se kgontsha Biro ya Matshwao a Puso go tshwantshisa dikano tsa puso, difolaga le dibetshe tse di kwadisitsweng le Biro. Ditshwantshiso tseno di dirisiwa ka ditsela tse di farologaneng go tokafatsa ditirelo tse di tlamelwang ke Biro. Go lebeletswe gore go tla nna le porojeke ya paka telele e e tla tlhomiwang ya go tshwantshisa dintšhwantsho tsotlhe tse di mo teng ga rejisetara gore di kgone go tsenngwa mo tlamelong ya dijitale gore go kgonege gore go tlhomiwe thulaganyo ya tshedimosetso ya eleketoroniki e e tla dirisiwang mmogo le South African Armorial.
Direjisetara tse di tsentsweng mo khomphiutareng di ka kgona go bonwa mo mafaratlhatlheng a web mme seno ke kgatelopele tota. Biro ya Matshwao a puso e tsere kgato ya botlhokwa tota ka seno mme seno se kgonagetse ka thuso ya Lephata la Diakhaefe tsa Bosetšhaba.
Tiro ya go tlhama le go thadisa matshwao ke kgang e e marara e e tlhokang patlisiso e e tswelelang. Seno se ntse se le maleba bogolo segolo mo kgannyeng ya Biro e gonne e sale fa e sena go tlhongwa, dingwaga di le 38 tse di hulereng, e ntse e tshwaragane le go tlhabolola setso le seane se se itlhaolang sa matshwao a Aforika Borwa.
Ka ntlha ya kgatlhegelo e e anameng, patlisiso mo ngwageng e e fetileng e ntse e lebeletse thata maphata a matshwao a bosetšhaba gammogo le difolaga mme jaanong go atolosiwa seno gore go lebelelwe botsweretshi jwa semorafe, matshwao, gammogo le matshwao a a nang le bokao, a eleng gore a na le seabe sa botlhokwa tota mo ditshwantshong tsa matshwao a puso a Aforika Borwa. Modulasetilo wa Khansele ya Matshwao a Puso e tla nna tokololo ya Khansele e e sa tswang go tlhomiwa ya Ngwao Boswa ya bosetšhaba. Go solofetswe fa kgolagano eno le setšhaba ka bophara e tla tswela Biro ya Matshwao a puso mosola.
Biro e tsweletse go atolosa dipontsho tsa leruri tsa matshwao a puso le difolaga mo dikantorong tsa yona mme tsona di dirisediwa katiso, dipatlisiso gammogo le go tlamela setšhaba ka tshedimosetso ka kakaretso. Dipontsho di lebile tshimologo, kitso gammogo le go tsenngwa tirisong ga thuto ya matshwao a puso, difolaga gammogo le dintlha tse dingwe tse di amanang le tsona, mme e akaretsa boleele jwa dimitara di le 150 jwa lebota mmogo le diraka tsa dipontsho di le mmalwa. Bontsi jwa nako, Biro e tsweletsa pontsho e nngwe kwa boamogelong jwa Kago ya lephata la Diakhaefe tsa Bosetšhaba mme yona e ka bonwa ke baeng botlhe.
Mo dikgweding tsa Seetebosigo le Phukwi 2000, go nnile le pontsho kwa Laeborari ya Lekgotlatoropo la Tshwane le le neng le kopile seno.
Go tloga ka 2-7 Motsheganong 2000, Mothusa Ramatshwao wa Puso o ne a tsenela Khonkerese ya Boditshabatshaba ya bo24 ya Saense ya Tatelano ya Lesika le Bokwadi jwa matshwao a puso e e neng e tshwaretswe kwa Bresançon, kwa France. O ne a tlhagisa pampiri ka ga Sekano sa bosetšhaba se sentšhwa sa Aforika Borwa mmogo le dikano tsa diporofense.
Ka la 10 Motsheganong 2000, Ramatshwao wa Puso o ne a tlhagisa Thuto ya ngwaga le ngwaga ya Segopotso sa Mike Slotlow go Mokgatlho wa Africana kwa Tshwane. O ne a bua ka ga sekano se se ntšhwa se se sa tswang go amogelwa sa bosetšhaba.
Ditlhopha di le mmalwa tse di neng di etela kwa Birong ya Matshwao a puso le tsona di engwe ka lefoko. Bontsi jwa tsona e ne e le bana ba dikolo mmogo le ditlhopha tsa baswa.
Mo kgweding ya Tlhakole 2001, Biro ya Matshwao a Puso e ne ya tshwara Kopano kakaretso ya ngwaga le ngwaga ya Mokgatlho wa Badiri ba difolaga wa Borwa jwa Aforika mme badiri ba Biro ya Matshwao ba ne ba na le seabe sa ketapele. Ramatshwao wa Puso ke ena mothei wa Mokgatlho. Morago ga go nna tokololo ya khuduthamaga sebaka sa dingwaga di le lesome tse di fetileng, ga a ka a tlhola a itlhagisa go ka tlhophiwa gape. Mothusa Ramatshwao wa Puso o tsweletse go nna molaeborari wa Mokgatlho mme seno se thusa Biro ya Matshwao a puso go fitlhelela tshedimosetso yotlhe ya Mokgatlho.
Lenaane la dikakgelo tsa seporofešenale tsa badiri ba Biro ya Matshwao a Puso ntle le mo ditirong tsa bona tsa tlwaelo, le tla fitlhelwa mo Mametlelelo A.
Bontsi jwa badirisi ba Biro ya Matshwao a puso bo etela kwa dikantorong tsa Biro. Dipuisano le go amogana megopolo go go diragalang ka nako eo go thusa thata mo paakanyong ya go thadisa dikano, dibetse le difolaga.
Ramatshwao wa Puso, jaaka tokololo ya lephata la bokaedi la lephata la Diakhaefe tsa Bosetšhaba o kopana le baeng ba botlhokwa ba lephata la Diakhaefe tsa Bosetšhaba.
Diteng tsa dikgatiso le ditlamelo tse di thusang go batla tshedimosetso kwa Birong ya Matshwao a puso di sekasekwa le go siamisiwa nako le nako. Kgatiso ya bo8 ya The South African Armorial e setse e weditswe fa Dikgatiso tsa 1-7 di le mo thulaganyong ya go sekasekwa gape gore dintlha tsa dikwadiso tse di latetseng morago di akarediwe.
Ditshupane tsa dialefabete le tsa dinomoro tsa matshwao a a kwadisitsweng a Sesole sa Bosetšhaba sa Aforika Borwa le tsona di sekasekilwe gape.
Sekano se sentšhwa sa Bosetšhaba se simolotse go dirisiwa ka 27 Moranang 2000. Thulaganyo e e latetsweng gore se rebolwe e tlhalositswe mo pegelong ya Ramatshwao wa Puso ya 1999-2000.
Setheo sa Thulaganyo ya Puso ya Tlhaeletsano le Tshedimosetso se se itsegeng ka GCIS, se filwe maikarabelo a go gokaganya leano la go tsenngwa tirisong.
Khansele ya Matshwao a Puso, e e leng yona setheo sa Aforika Borwa se se tlhamang dipholesi tsa matshwao a puso, e buseditswe tirong gape go tloga ka 19 Phatwe 1998, go nna mo kantorong sebaka sa dingwaga di le tlhano.
Rre F G Brownell (Ramatshwao wa Puso).
Ramatshwao wa Puso ke tokololo ya Khansele ya Matshwao a puso ka ntlha ya maemo a gagwe mme Mothusa Ramatshwao wa Puso ena o dira jaaka mokwaledi.
Mohumagatsana M E Olivier, yo e neng e le Moakhaefe wa Bosetšhaba le ena o ne a le mo Khanseleng mme o ne a leboga tiro eo fa a rola tiro ka ntlha ya bogolo kwa bokhutlong jwa Lwetse 2000. Ga jaana go lebeletswe go thapa ditokololo tse dingwe tsa Khansele.
Khansele e lebeletse ditlhabololo tse dingwe tsa Molao wa Matshwao a Puso wa 1962 tse di tlhagelelang mo Molaotlhomong o o tlhabolotsweng wa Melao ya Setso wa 2001. Go tlhagisitswe thadiso ya sekano se sentšhwa sa Sesole sa Aforika Borwa gore e sekasekwe mme e ne ya kgaphelwa thoko ke Komiti ya Matshwao a Puso mmogo le Khanselel ya Matshwao a puso ka ntlha ya fa go tilwe thadiso eo ga e a siama. Taletso ya gore go nne le patlo maikutlo go rarabolola bothata jono ga e a ka ya tsibogelwa mme sekano seo se ne sa amogelwa ke sesole moragonyana ga foo. Go a swabisa tota go bona go nna le ditiragalo tse di tshwanang le tseno ka ntlha ya fa di supa go nyatsa tiro ya semolao ya Khansele ya Matshwao a Puso mmogo le Komiti ya Matshwao a Puso.
Tiro e kgolo ya Komiti ya Matshwao a Puso ke go gakolola Ramatshwao wa Puso ka merero ya setegeniki e a e fetisetsang go yona mme go lebelela boikuelo kgatlhanong le ditshwetso tse di tserweng ke Ramatshwao wa Puso gona go fetisediwa kwa khanseleng.
Rre F G Brownell (Ramatshwao wa Puso).
Fela jaaka kwa Khanseleng ya Matshwao a puso, Ramatshwao wa Puso ke tokololo ya Komiti ya Matshwao a Puso ka ntlha ya maemo a gagwe mme Mothusa Ramatshwao wa Puso ena o dira jaaka mokwaledi.